Pok Din, Mok Din kayuh basikal dari Gua Musang ke Johor Bahru
Oleh KOSMO!

23 Oktober 2020, 12:08 pm
Oleh AIMUNI TUAN LAH
GUA MUSANG – Cabaran daripada rakan pengayuh lain menjadi pembakar semangat kepada sepasang suami isteri untuk berkayuh basikal sejauh 1,000 kilometer ke Johor, bermula pagi ini.
Amarudin Awang, 50, dan isterinya, Aminah Daud, 51, berbangga apabila menjadi pasangan pertama yang melakukan misi kayuhan basikal selama 12 hari bagi daerah ini.
Pasangan yang mesra dengan panggilan Pok Din dan Mok Din itu memulakan kayuhan di Bandar Utama di sini pada pukul 8.30 pagi ini.
Seramai 30 ahli Kelab Berbasikal Galas (GCC) termasuk Ahli Dewan Undangan Negeri (ADUN) Galas, Mohd. Syahbuddin Hashim dan ADUN Nenggiri, Ab. Aziz Yusoff turut mengiringi pasangan itu sejauh 17 kilometer.
Pok Din berkata, dia bersama isterinya bersemangat untuk menjayakan misi itu dan memberi inspirasi kepada pengayuh lain.

Katanya, idea melakukan kayuhan itu selepas mendapat sokongan rakan-rakan yang kerap mengadakan kayuhan santai bersamanya setiap hari.
“Sebelum ini, saya bersama isteri melakukan kayuhan sejauh 200 kilometer sahaja melalui jalan raya dan jalan kampung.
“Selain meningkatkan kesihatan diri, kayuhan basikal ini juga dapat mengeratkan hubungan bersama isteri,” katanya ketika ditemui Kosmo! di sini hari ini.
Pok Din berkata, perjalanan ke Johor Bahru itu akan melalui kawasan jalan Gua Musang, Kuala Krai dan Machang.
Katanya, di Terengganu mereka akan melalui kawasan Penarik, Batu Rakit, Marang, Kuala Dungun, Kerteh, dan Chukai.
Ujarnya, di Pahang pula dia dan isteri melalui Gambang, Pekan, Muadzam Shah, Kuala Rompin, Endau sebelum terus ke Johor Bahru.
Sementara itu, Aminah pula berkata, hobi mengayuh basikal bersama suami bukan dianggap kerja sia-sia apabila memberi banyak manfaat seperti menjaga kesihatan diri yang semakin meningkat usia.
Katanya, mereka mula mengayuh basikal sejak enam tahun lalu.
“Kami kerap mengambil bahagian dalam program kayuhan basikal peringkat daerah dan negeri.
“Kami membuat latihan selama tiga minggu sebelum memulakan misi kayuhan ke Johor. Kami membawa semangat rakan-rakan serta ahli keluarga dan berharap agar mereka mendoakan keselamatan kami pergi dan pulang,” katanya. – K! ONLINE


Petugas barisan hadapan bakal terima Anugerah Merit Ibn Khaldun
Oleh LUQMAN RIDHWAN MOHAMED NOR

23 Oktober 2020, 11:33 am
KUALA LUMPUR – Anugerah Merit Ibn Khaldun bagi Transformasi Sosial Peringkat Global akan diberikan kepada petugas barisan hadapan oleh Universiti Islam Antarabangsa Malaysia (UIAM)
Raja Permaisuri Agong, Tunku Hajah Azizah Aminah Maimunah Iskandariah Sultan Iskandar yang juga Ketua Perlembagaan UIAM memperkenankan penganugerahan tersebut dan akan mencemar duli bagi menyampaikannya.
Penganugerahan itu bakal berlangsung pada bulan hadapan di UIAM Kampus Gombak tertakluk kepada keadaan semasa penularan wabak Covid-19 selain mematuhi prosedur operasi standard ditetapkan Kementerian Kesihatan dan Majlis Keselamatan Negara.
Rektor UIAM, Prof. Emeritus Tan Sri Dzulkifli Abdul Razak berkata, penganugerahan terebut merupakan tanda penghargaan tertinggi kepada barisan hadapan yang bertungkus-lumus tanpa henti memerangi Covid-19 bagi memutuskan rantaiannya.
“Dengan adanya penganugerahan ini, ia sebagai tanda penghargaan dan ucapan setinggi terima kasih kepada petugas barisan hadapan.
“Ia sedikit sebanyak menjadi pemangkin dan menaikkan semangat mereka dalam menjalankan tugas,” katanya.

Anugerah Merit Ibn Khaldun UIAM diperkenalkan pada tahun 2018 dan diberikan dengan tujuan mengiktiraf organisasi yang menerajui serta menyumbang dari segi kepakaran atau kerja-kerja kebajikan untuk masyarakat tanpa mengharapkan pulangan dari segi nilai wang ringgit.
Penganugerahan tersebut merupakan kali ketiga dilakukan dengan penerima pertamanya ialah Persatuan Pengguna Pulau Pinang pada tahun 2018 dan Majlis Kanser Nasional (2019). – K! ONLINE


Peniaga online rugi RM62,000 ditipu permainan online
Oleh MOHD SYALMIZI HAMID

23 Oktober 2020, 11:08 am
SEBERANG PERAI – Seorang peniaga online di Butterworth di sini kerugian lebih RM62,000 selepas dipercayai ditipu sindiket permainan online yang kononnya menawarkan pulangan berlipat ganda dalam tempoh singkat semalam.
Mangsa, wanita berusia 42 tahun itu mula terjerat dalam permainan melalui telefon pintar itu selepas berkenalan dengan seorang wanita melalui aplikasi Rela pada minggu lalu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek yang baharu dikenalinya itu mengajak mangsa menyertai permainan yang dianjurkannya sambil menjanjikan keuntungan berganda dalam tempoh singkat.
“Mangsa yang kemudiannya berkomunikasi melalui aplikasi WhatsApp tertarik untuk menyertai permainan itu dan diminta membuat penambahan wang bagi tujuan meneruskan permainan.
“Dia yang berterusan diumpan dengan janji keuntungan awal berjumlah RM6,820 telah menambah wang permainan secara berperingkat,” katanya kepada pemberita hari ini.
Noorzainy berkata, tanpa mangsa sedari, dia telah melakukan 10 transaksi memasukkan wang ke dalam tujuh akaun bank diberikan suspek yang kesemuanya berjumlah RM 62,340 dalam tempoh kira-kira seminggu.

“Mangsa kemudiannya berasa ditipu setelah penganjur permainan tersebut gagal dihubungi dan dia membuat laporan polis semalam,” katanya ketika dihubungi di sini hari ini.
Beliau berkata, kes itu disiasat mengikut Seksyen 420 Kanun Keseksaan. – K! ONLINE


25 cawangan baharu MR. TOY tahun depan
Oleh KOSMO!

23 Oktober 2020, 11:52 am
KUALA LUMPUR – Peruncit barangan keperluan kediaman, MR D.I.Y. Group (M) Bhd. (MR D.I.Y.), berhasrat untuk memperluaskan kehadiran jenama kedai permainannya, MR. TOY dengan membuka 25 premis baharu pada tahun 2021.
Naib Presiden Pemasaran MR D.I.Y., Andy Chin berkata, pihaknya juga bakal membuka lapan cawangan baharu MR. TOY menjelang akhir tahun ini.
Pelan tersebut bakal menggandakan jumlah premis MR. TOY kepada 61 buah berbanding 28 premis buat masa sekarang dan menurut Andy, jenama itu disasarkan supaya memiliki kehadiran di setiap pasaran utama dan bandar-bandar di seluruh negara.
“Namun, ia bukan setakat pertumbuhan jumlah kedai, kami ingin fokus pada pertumbuhan jenama dengan mengukuhkan hubungan dengan pelanggan untuk membina kesetiaan dan mendorong pembelian berulang.
“Kami mahu berada di atas trend semasa dan sentiasa memiliki apa yang dicari oleh pelanggan serta memenuhi keperluan dalam segmen permainan tanpa menjejaskan kualiti atau formula kami untuk menyediakan harga yang boleh diakses ramai.
“Selain itu, langkah ini juga membantu membina hubungan baharu dengan pengeluar, membolehkan kami menawarkan produk lebih luas,” katanya kepada pemberita baru-baru ini.

Produk yang ditawarkan berkualiti dan menepati formula harga mampu milik yang sentiasa dikaitkan dengan jenama MR. D.I.Y.
Menurut Andy, MR. TOY menawarkan rangkaian permainan yang luas merentasi sembilan segmen daripada bayi, kanak-kanak serta orang dewasa selain untuk minat yang pelbagai.
Jelasnya, sejak jenama itu mula diperkenalkan pada Mei tahun lalu, pasaran telah memberikan respons yang sangat positif kepada penawaran yang disediakan MR. TOY, membawa kepada pertumbuhan pesat jenama berkenaan.
“Asas pelanggan berulang kami juga bertumbuh sangat pantas, hal ini dapat dilihat menerusi saluran media sosial kami,” katanya.


BPN 2.0 mula dibayar sejak 19 Oktober lalu
Oleh MOHD. HUSNI MOHD. NOOR

24 Oktober 2020, 8:25 pm
PUTRAJAYA – Kementerian Kewangan memaklumkan Bantuan Prihatin Nasional (BPN) 2.0 sudah mula diagihkan kepada penerima mulai 19 Oktober lalu.
Bayaran itu dibuat awal seminggu berbanding tarikh sebenar agihan iaitu pada 26 Oktober ini.
Menerusi kenyataan akhbar hari ini, Kementerian Kewangan berkata, pembayaran BPN 2.0 fasa pertama dapat dipercepatkan ekoran komitmen usaha pegawai-pegawai Kementerian, Lembaga Hasil Dalam Negeri Malaysia (LHDNM) dan institusi kewangan terbabit.
Menurutnya, pembayaran sedang dibuat secara berperingkat dengan mengutamakan golongan isi rumah berpendapatan rendah (B40).
“Pembayaran sudah bermula pada 19 Oktober lalu membabitkan 7.5 juta penerima, iaitu 3.7 juta penerima kategori isi rumah dan 3.8 juta penerima kategori bujang.
“Pihak Kerajaan amat peka dan prihatin dengan kesukaran yang dialami oleh rakyat pada ketika ini,” katanya.

Katanya, bagi golongan berpendapatan sederhana (M40) pula, ia membabitkan seramai 3.1 juta penerima, iaitu 1.4 juta penerima kategori isi rumah dan 1.7 juta penerima kategori bujang yang mana ia sudah diagihkan mulai 22 Oktober lalu.
Jelasnya lagi, proses pengkreditan bayaran BPN 2.0 ini akan berterusan dan dijangka diselesaikan sebelum hujung bulan Oktober.
Selain itu, katanya, bagi penerima BPN yang tidak mempunyai akaun bank, mereka boleh membuat penunaian di cawangan Bank Simpanan Nasional (BSN) mulai 26 Oktober ini.
“Manakala penerima yang didapati gagal kredit pula akan dapat membuat penunaian mulai minggu kedua November depan.
“Memandangkan terdapat beberapa negeri yang sedang dalam tempoh Perintah Kawalan Pergerakan Bersyarat (PKPB), pihak BSN akan mengeluarkan panduan prosedur operasi standard (SOP) dari semasa ke semasa bagi menjaga kesihatan dan keselamatan penerima.
“Kerajaan juga ingin mengingatkan bahawa tempoh permohonan baharu BPN 2.0 masih dibuka sehingga 15 November depan. Bagi mereka yang diluluskan, bayaran akan dibuat secara sekali gus pada bulan Januari 2021,” katanya.
Sekiranya terdapat sebarang pertanyaan lanjut atau semakan, orang ramai boleh menghubungi talian bebas tol 1800-88-2747 serta emel kepada [email protected] -K! ONLINE


Lelaki terlibat kes curi dan samun dicekup
Oleh AHMAD SHAHERMAN SHAMSURI

24 Oktober 2020, 9:52 pm
RAWANG – Seorang lelaki yang aktif melakukan jenayah samun dan curi kenderaan sekitar Gombak serta Hulu Selangor diberkas dalam satu serbuan di Jalan Kemunting Kampung Kenanga, di sini, Khamis lalu.
Lelaki berusia 22 tahun itu ditahan sepasukan anggota dan pegawai dari Ibu Pejabat Polis Daerah Gombak kira-kira pukul 7 petang.
Ketua Polis Daerah Gombak, Asisten Komisioner Arifai Tarawe berkata, serbuan itu dilakukan susulan satu laporan polis dibuat oleh seorang lelaki berusia 33 tahun selepas motosikal jenis Yamaha 125ZR miliknya dicuri sehari sebelumnya.
Arifai berkata, semasa serbuan dilakukan suspek sedang meleraikan komponen sebuah kereta jenis Honda Civic Ferio.
“Menyedari kehadiran anggota polis, suspek bertindak cuba melarikan diri tetapi berjaya ditangkap.
“Pemeriksaan lanjut di sekitar rumah suspek telah menemui dua lagi kereta iaitu jenis Honda Civic Ferio dan Toyota Corolla Altis. Kedua-duanya menggunakan nombor pendaftaran palsu,”katanya dalam satu kenyataan di sini hari ini.

Menurut Arifai, siasatan lanjut mendapati kereta Honda Civic Ferio dilaporkan hilang di Kepong dan Toyota Corolla Altis terlibat dalam satu kes samun berkumpulan di Bukit Sentosa.
“Susulan itu, anggota kemudiannya menyerbu sebuah lagi premis Taman Bersatu dan telah menemui sebuah motosikal jenis Yamaha 125ZR milik pengadu.
“Siasatan lanjut mendapati, suspek terlibat dalam tiga kes sebelum ini iaitu dua kes curi kenderaan dan satu kes samun bersama dua orang lagi rakannya yang masih bebas,”ujarnya.
Tambah Arifai, suspek kini direman selama empat hari sehingga Isnin ini dan kes disiasat mengikut Seksyen 379A Kanun Keseksaan. -K! ONLINE


Rumah banglo tukang jahit musnah dalam kebakaran
Oleh ROHANA MOHD. NAWI

24 Oktober 2020, 8:23 pm
KOTA BHARU – Keluarga kepada seorang tukang jahit mendakwa dia mengalami kerugian hampir RM500,000 apabila sebuah rumah banglo musnah dalam kebakaran di Kubang Kerian di sini petang tadi.
Kejadian kira- kira pukul 3.25 petang itu turut memusnahkan hampir enam unit mesin jahit, kain dan baju pelanggan.
Ketika kejadian, mangsa, Che Esah Wang Lah 58, dan suami, Hanapi Saamah, 67, tiada di rumah kerana berada di rumah anak mereka, Siti Fazlin Farahani, 35, di Kampung Peringat, Melor.
Siti Fazlin Farahami ketika ditemui berkata, dia mengetahui mengenai kejadian kebakaran rumah ibu bapanya itu kira-kira pukul 3.25 petang selepas dihubungi jiran keluarganya.
Katanya, jiran memaklum bahawa mereka ternampak api di bahagian beranda tingkat atas rumah sebelum menghubungi adiknya yang berada di tingkat bawah.
“Sebaik menerima panggilan, saya bergegas balik dan melihat pasukan bomba sedang memadam kebakaran di tingkat atas.

“Akibat kebakaran itu, enam unit mesin jahit kain dan baju pelanggan gagal diselamatkan kerana api terlalu cepat merebak,” katanya ketika ditemui Kosmo! di tempat kejadian hari ini.
Menurutnya, ketika kejadian adik bersama dua anaknya berada di tingkat bawah dan hanya menyedari selepas dimaklumkan oleh jiran.
Katanya, sejumlah wang tunai dan barangan berharga milik ibu bapanya turut musnah selepas tidak sempat diselamatkan.
Sementara itu, Ketua Balai Bomba dan Penyelamat Pasir Tumboh, Ei Taraff Mohd Zachariah berkata, pihaknya menerima panggilan kecemasan kira- kira pukul 3.55 sebelum bergegas ke tempat kejadian untuk memadam kebakaran.
Katanya, tiga jentera dengan kekuatan anggota seramai 30 orang bertungkus lumus memadam kebakaran dan sebahagiab rumah itu berjaya diselamatkan.
“Kita terpaksa minta bantuan lori tangki air kerana bekalan air di kawasan berkenaan tidak mencukupi ” katanya.
“Punca kebakaran masih dalam siasatan dan api berjaya dipadamkan sepenuhnya kira-kira pukul 5.21 petang,” katanya- K! ONLINE


SPA lulus lantikan 1,223 calon baharu KKM
Oleh NUR SHARIEZA ISMAIL

24 Oktober 2020, 8:19 pm
PUTRAJAYA – Suruhanjaya Perkhidmatan Awam (SPA) telah meluluskan pelantikan sejumlah 1,223 calon baharu bagi jawatan di dalam Kementerian Kesihatan Malaysia (KKM).
Pelantikan itu membabitkan 624 Jururawat bagi Gred U29; 336 Penolong Pegawai Perubatan Gred U29; 213  Penolong Pegawai Kesihatan Persekitaran Gred U29 dan 50 Juruteknologi Makmal Perubatan Gred U29.
Ketua Pengarah Kesihatan, Tan Sri Dr. Noor Hisham Abdullah berkata, selaras dengan kelulusan tersebut, kementerian akan mengeluarkan surat tawaran pelantikan kontrak kepada calon yang berjaya pada hari Isnin dengan tarikh melapor diri bertugas ditetapkan pada hari Rabu.
Menurutnya, daripada sejumlah 624 pelantikan Jururawat Gred U29 yang diluluskan, sebanyak 317 Jururawat Gred U29 akan ditempatkan di Sabah.
“Sementara itu, 18 lagi akan ditempatkan di Wilayah Persekutuan Labuan,” katanya pada sidang akhbar di sini hari ini.
Beliau berkata, kebanyakan lantikan tersebut terdiri daripada anak kelahiran tempatan.

“Kementerian berharap dengan pertambahan petugas kesihatan tersebut, akan dapat memperkukuhkan lagi penyampaian perkhidmatan di negeri-negeri yang berkenaan, khususnya di Sabah dan Labuan,” katanya.  -K! ONLINE


Berada di zon merah, Awal dan Scha jalani ujian saringan Covid-19
24 Oktober 2020, 9:19 pm
KUALA LUMPUR – Bimbang kerana tinggal di kawasan zon merah, pasangan selebriti Awal Ashaari dan Scha Alyahya melakukan ujian saringan Covid-19, semalam.
Pasangan itu memilih melakukan ujian tersebut di Hospital Pakar KPJ Damansara secara pandu lalu sebagai usaha pencegahan kerana setiap hari sibuk bekerja dan keluar rumah untuk menjalani penggambaran seperti biasa.
“Saya kena buat ujian saringan Covid-19 hari ini bersama isteri sebab Media Prima Berhad berada berhampiran dengan kawasan zon merah. Kediaman kami pun termasuk di dalam zon merah.
“Bimbang sebab hari-hari keluar bekerja untuk ke set penggambaran kemudian balik rumah ada anak kecil dan isteri yang sedang mengandung,” katanya menerusi sebuah video yang dikongsikan dalam Instagram.
Berkongsi pengalaman, Awal berkata, dia langsung tidak berasa sakit ketika melakukan ujian, sebaliknya hanya berasa kurang selesa.
“Tidaklah teruk pun. Rasa tidak selesa sebab cucuk dalam hidung sahaja. Selebihnya okey. Sesiapa yang fobia takut sangat mahu pergi ke hospital, harapnya dengan video saya ini dapat beri gambaran bagaimana ujian itu dilakukan.

“Serius tidak sakit langsung. Mari lakukannya untuk kebaikan diri kita juga,” katanya.
Awal turut menyarankan sesiapa yang terpaksa keluar rumah untuk bekerja supaya mengambil langkah keselamatan dengan melakukan ujian itu. – K! ONLINE


5 PATI lolos dari depot tahanan
Oleh MOHD SHARKAWI LONDING

24 Oktober 2020, 8:20 pm
JOHOR BAHRU – Seramai lima tahanan pendatang asing tanpa izin (PATI) dipercayai melarikan diri dari Depot Tahanan Imigresen (DTI) Pekan Nanas, Pontian pada 17 Oktober lalu.
Difahamkan, semua tahanan itu membabitkan kes imigresen dan sedang dalam proses pengusiran pulang ke negara asal.
Mereka dikesan dipercayai meloloskan daripada tahanan setelah pihak imigresen melakukan pemeriksaan di depot berkenaan.
Namun usaha untuk mendapatkan pengesahan dan maklumat lanjut daripada pihak Jabatan Imigresen Malaysia Negeri Johor gagal.
Malah usaha bagi mendapatkan penjelasan Pengarah Imigresen, Baharuddin Tahir juga gagal kerana beliau tidak menjawab panggilan dan membalas mesej.
Ketua Polis Johor, Datuk Ayob Khan Mydin Pitchay ketika dihubungi mengesahkan pihaknya menerima laporan itu pada 17 Oktober lalu di Balai Polis Simpang Renggam.-K! ONLINE.


Pekerja kilang maut tersepit mesin pengangkut batu-bata
Oleh ASLIZA MUSA

24 Oktober 2020, 11:28 pm
SUNGAI SIPUT – Seorang pekerja kilang maut selepas mengalami kecederaan parah akibat tersepit antara dua mesin pengangkut batu-bata di sebuah kilang di Jalan Jalong Tinggi di sini hari ini.
Mangsa, Teh Boon Heng, 47, yang parah di beberapa bahagian badan maut di lokasi kejadian.
Ketua Polis Daerah Sungai Siput, Superintenden Mohd. Khaizam Ahmad Shahabudin berkata, kejadian berlaku ketika mangsa sedang menjalankan kerja-kerja pemindahan batu-bata.
Katanya, mangsa terperangkap antara dua mesin berkenaan hingga menyebabkannya tersepit.
“Siasatan awal mendapati kejadian itu berlaku akibat kecuaian ketika menjalankan kerja.
“Polis telah memanggil beberapa rakan sekerja dan pengurusan syarikat untuk diambil keterangan. Buat masa ini kes diklasifikasikan sebagai mati mengejut,” katanya.

Sementara itu, Jurucakap Jabatan Bomba dan Penyelamat negeri berkata, sepasukan anggota dihantar ke lokasi kejadian pada pukul 4.07 petang.
Katanya, setibanya di sana, mangsa yang tersepit telah pun dikeluarkan oleh pekerja kilang dan disahkan meninggal dunia oleh pegawai perubatan.
“Anggota membantu mengangkat mangsa dan menyerahkan kepada pihak polis untuk tindakan lanjut. Operasi tamat pada pukul 6.45 petang,” katanya. -K! ONLINE


Lelaki Singapura cuba beri rasuah RM100 dicekup
Oleh MOHAMAD FAIZAL HASHIM

24 Oktober 2020, 11:25 pm
JOHOR BAHRU – Seorang lelaki warganegara Singapura ditahan selepas disyaki cuba memberi rasuah RM100 kepada seorang pegawai penguatkuasa Jabatan Imigresen Malaysia (JIM) di sini petang hari ini.
Suspek berusia 43 tahun telah ditahan pada pukul 3.50 petang di Pejabat Suruhanjaya Pencegahan Rasuah Malaysia (SPRM) Johor bagi membantu siasatan yang sedang dijalankan.
Hasil siasatan yang dijalankan mendapati pengarah di sebuah syarikat swasta itu telah memberi wang rasuah sebagai balasan untuk membenarkannya memasuki semula ke negara ini dengan menggunakan Program Laluan Hijau Timbal Balik (RGL) tanpa perlu melalui tempoh kuarantin selama 14 hari di Singapura.
Program RGL ialah program yang membolehkan perjalanan rentas sempadan untuk perniagaan penting dan tujuan rasmi bagi kedua-dua negara.
Pengarah SPRM Johor, Datuk Azmi Alias ketika dihubungi mengesahkan tangkapan tersebut.
Kes disiasat di bawah Seksyen 17(b) Akta SPRM 2009 yang mana jika sabit kesalahan boleh dikenakan hukuman denda 5 kali nilai suapan atau RM10,000.00 mana yang tinggi dan penjara tidak melebihi 20 tahun.-K! ONLINE


Peminat pertikai Ajak Shiro rentas negeri balik kampung
24 Oktober 2020, 8:46 pm
PETALING JAYA – Pelawak dan penyampai radio, Ajak Shiro bengang apabila keberadaannnya di kampung halamannya ketika perintah Kawalan Pergerakan Bersyarat (PKPB) sedang diwartakan di Kuala Lumpur, Selangor dan Putrajaya dipertikaikan netizen.
Ajak pulang ke kampung halaman di Johor dan memuat naik sebuah video panjang ketika dia sedang melawat tapak pembinaan rumah baharu ayahnya pagi tadi.
Bagaimanapun, ada yang bertindak meninggalkan komen dengan bertanya bagaimana dia boleh pulang ke kampung dan merentas negeri ketika ini.
“Kenapa tidak boleh ya? Saya duduk di mana? Kenapa tidak balik? Baliklah jumpa mak ayah. Orang lain tahulah tidak mahu langgar perintah PKPB untuk jumpa mak ayah. Video ini pagi tadi, jelas?” tulis Ajak.
Bagaimanapun, beberapa peminat menjelaskan penyampai radio Suria FM itu sebenarnya tinggal di Nilai, Negeri Sembilan bukannya di Kuala Lumpur.
Tempat tinggal Ajak tidak diwartakan PKPB dan keadaan itu membolehkan dia bergerak seperti biasa ke mana-mana negeri atau lokasi yang tidak dikenakan perintah berkenaan.- K! ONLINE


Sekolah keempat di NS murid dikesan positif Covid-19
Oleh NOR AINNA HAMZAH

24 Oktober 2020, 9:50 pm
JEMPOL – Sekolah Kebangsaan (Felda) Raja Alias 3, Bandar Seri Jempol di sini menjadi sekolah keempat di negeri ini diarahkan tutup bermula esok sehingga 31 Oktober ini apabila muridnya dikesan positif Covid-19.
Pengerusi Pelaburan, Perindustrian, Keusahawanan, Pendidikan dan Modal Insan Negeri Sembilan, Datuk Dr. Mohamad Rafie Ab. Malek berkata, penutupan sekolah itu dibuat bagi membolehkan kerja-kerja pembersihan dan disinfeksi dilakukan.
Menurut beliau, guru-guru hendaklah bekerja dari rumah dan melaksanakan pengajaran dan pembelajaran di rumah berdasarkan kesesuaian dan keupayaan akses kepada komunikasi murid sepanjang tempoh penutupan sekolah.
Terdahulu, satu surat rasmi berhubung pemberitahuan penutupan sekolah tular di laman Facebook dan aplikasi WhatsApp sejak petang tadi ekoran terdapat warga sekolah itu didakwa positif Covid-19.
Sementara itu, Pengerusi Jawatankuasa Pengurusan Bencana Daerah Jempol, Syahrul Nizam Saleh ketika dihubungi mengesahkan perkara tersebut dan menyatakan laporan lanjut akan menyusul.
Untuk rekod, sekolah pertama yang ditutup akibat Covid-19 iaitu Sekolah Menengah Kebangsaan (SMK) Tunku Besar Tampin selepas seorang pelajar tingkatan tiga sekolah itu positif Covid-19, Rabu lalu.

Ia kemudian diikuti Sekolah Tinggi Islam As Sofa di Senawang yang ditutup pada Khamis apabila 33 pelajarnya didapati positif Covid-19 pada Rabu lalu dan SMK Datuk Undang Haji Adnan juga pada hari sama.
Terbaharu, Kementerian Pendidikan (KPM) dalam satu kenyataan hari ini mengeluarkan arahan penutupan keseluruhan 177 institusi pendidikan di zon merah Seremban bermula 25 Oktober hingga 9 November ini.
Bermula semalam, Seremban telah dikenal pasti sebagai zon merah melalui peningkatan kes di Mukim Ampangan melalui Kluster Sofi dan terkini di Mukim Labu melalui Kluster Kaya dengan jumlah keseluruhan kes di daerah berkenaan sebanyak 179 kes.
Arahan itu membabitkan sekolah rendah dan menengah di bawah KPM, institusi pendidikan guru serta sekolah swasta yang berdaftar di bawah KPM.
Negeri Sembilan mencatatkan 96 kes baru positif Covid-19 hari ini menjadikan jumlah keseluruhan kes Covid-19 sebanyak 1,290 kes. Daripada jumlah kes baharu itu sebanyak 54 kes merupakan kluster baharu iaitu, Kluster Kaya, satu  saringan Kluster Auto dan 41 kes saringan Kluster Sofi. -K! ONLINE


177 sekolah di daerah Seremban ditutup
Oleh NOR IDAYU BOSRO

24 Oktober 2020, 7:30 pm
PUTRAJAYA – Sebanyak 177 buah sekolah di seluruh daerah Seremban, Negeri Sembilan akan ditutup mulai esok hingga 9 November depan berikutan peningkatan kes Covid-19 di kawasan terbabit yang kini dikategorikan sebagai zon merah.
Keputusan itu selaras dengan perutusan Perdana Menteri, Tan Sri Muhyiddin Yassin pada 6 Oktober lalu berhubung keputusan kerajaan untuk menutup sekolah di kawasan-kawasan yang disahkan zon merah oleh Kementerian Kesihatan (KKM).
Kementerian Pendidikan (KPM) dalam satu kenyataan berkata, bilangan sekolah terbabit merangkumi sekolah rendah dan menengah di bawah KPM selain institusi pendidikan guru serta sekolah swasta yang berdaftar dengan KPM.
“Senarai institusi pendidikan yang ditutup di daerah Seremban akan dimuat naik di portal serta platform media sosial rasmi KPM untuk rujukan ibu bapa, penjaga serta warga sekolah dan institusi terbabit,” katanya di sini hari ini.
KPM berkata, sekolah dan institusi yang mempunyai asrama juga ditutup dan ibu bapa serta penjaga perlu mengambil murid yang tinggal di asrama tersebut untuk pulang.
“Bagaimanapun, murid yang menunggu untuk diambil ibu bapa atau murid yang ingin terus kekal berada di asrama sekolah dan institusi berkaitan sepanjang tempoh penutupan sekolah akan berada di bawah penjagaan warden asrama.

“Keperluan makan dan minum murid sepanjang tempoh tersebut akan disediakan oleh pihak sekolah dan institusi berkenaan,” katanya.
Sementara itu, KPM berkata, murid-murid yang perlu menduduki peperiksaan antarabangsa seperti yang telah dijadualkan sepanjang tempoh penutupan institusi pendidikan perlu mendapatkan surat dari sekolah masing-masing untuk menghadiri peperiksaan.
Dalam hal ini, KPM sentiasa memantau situasi di seluruh negara serta sentiasa bekerjasama dengan Majlis Keselamatan Negara (MKN) dan KKM.
“Sebarang pemakluman berhubung penutupan sekolah bagi daerah-daerah lain akan dibuat dari semasa ke semasa,” katanya.
Dalam perkembangan sama, KPM berkata, pentadbir sekolah serta semua institusi pendidikan diarah untuk memastikan guru-guru, tenaga pengajar serta murid dan pelajar melaksanakan pengajaran dan pembelajaran di rumah.
“Manual pengajaran dan pembelajaran di rumah boleh dimuat turun di portal rasmi www.moe.gov.my,” katanya. -K! ONLINE


Sekolah Izzuddin, Taayah ditutup pelajar perempuan positif Covid-19
Oleh ASLIZA MUSA

24 Oktober 2020, 6:24 pm
IPOH – Sekolah Izzuddin Shah dan Sekolah Raja Perempuan Taayah di sini diarah tutup mulai semalam selepas seorang pelajar perempuan disahkan positif Covid-19.
Pengerusi Jawatankuasa Agama Islam dan Penerangan Perak, Mohd. Akmal Kamarudin berkata, tindakan menutup serta-merta dua sekolah itu segera dijalankan dengan semua pelajar dikuarantin di bilik asrama sekolah masing-masing.
Katanya, semua pelajar juga telah menjalani ujian saringan Covid-19 hari ini dan kini sedang menunggu arahan lanjut daripada Kementerian Kesihatan Malaysia (KKM).
“Pelajar perempuan yang disahkan positif Covid-19 itu merupakan pelajar Sekolah Izzuddin Shah dan menginap di asrama Sekolah Raja Perempuan Taayah. Dia disahkan positif wabak berkenaan semalam.
“Keadaan ketika ini terkawal dengan segala prosedur operasi standard (SOP) dipatuhi sepenuhnya,” katanya di sini hari ini.
Menurut beliau, sepanjang tempoh kuarantin itu, ibu bapa mahupun penjaga pelajar tidak dibenarkan untuk datang ke sekolah.

Katanya, segala urusan keluar masuk ke sekolah serta asrama hanya dihadkan kepada pihak tertentu mengikut keperluan semasa.
“Ibu bapa dan penjaga juga diminta agar tidak panik kerana pihak sekolah akan memaklumkan perkembangan dari semasa ke semasa kepada mereka,” katanya. -K! ONLINE


Seorang meninggal, tiga cedera kereta langgar pokok
24 Oktober 2020, 8:16 pm
KUALA LUMPUR- Seorang lelaki berusia 41 tahun meninggal selepas kereta yang dinaikinya kemalangan selepas hilang kawalan dan melanggar sebatang pokok berhampiran sebuah tadika kemas di Jalan Syed Putra di sini petang tadi.
Komander Operasi Kanan, Pegawai Bomba Kanan II Hisham Hamzan berkata, kemalangan melibatkan sebuah kereta dan sebuah motosikal.
Katanya, Pasukan operasi jentera dari Balai Bomba Hang Tuah tiba di lokasi selepas menerima panggilan pukul 5.17 petang bersama sebuah jentera FRT dan EMRS.
“Pemandu dan penumpang kereta yang tersepit berjaya dikeluarkan oleh anggota Bomba. Pemandu kereta berkenaan, seorang wanita berumur 43 tahun mengalami kecederaan parah dan dihantarke Pusat Perubatan Universiti Malaya untuk mendapatkan rawatan.
“Manakala penumpang kereta terbabit, seorang lelaki berumur 41 tahun disahkan meninggal dunia di lokasi kejadian oleh pihak Kementerian Kesihatan,” katanya dalam satu kenyataan hari ini.
Menurutnya, dua orang mangsa lagi, penunggang dan pembonceng motosikal pula mengalami kecederaan ringan dan dihantar ke hospital untuk mendapatkan rawatan lanjut. -K! ONLINE


Lelaki dikhuatiri lemas di Sungai Korok
Oleh KOSMO!

24 Oktober 2020, 6:05 pm
Oleh NUR ANATI JUHARI
JITRA – Seorang lelaki berusia lingkungan 40-an dikhuatiri lemas selepas dipercayai terjatuh ke dalam Sungai Korok di sini hari ini.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Penguasa Kanan Bomba I Mohamadul Ehsan Mohd. Zain berkata, pihaknya menerima panggilan berhubung kejadian pada pukul 1.36 petang tadi.
Kata beliau, sepasukan anggota Balai Bomba dan Penyelamat Jitra diketuai Pegawai Bomba Kanan II Mohd. Arizal Amir Hamzah bergegas ke lokasi untuk operasi mencari mangsa.
“Sebaik tiba di lokasi, anggota mendapati mangsa dipercayai terjatuh ke dalam sungai tersebut.
“Pencarian di permukaan air sedang dilakukan anggota Pasukan Penyelamat Di Air (PPDA) dengan sebuah bot,” katanya hari ini.

Tambahnya, operasi mencari mangsa sedang giat dijalankan. – K! ONLINE


Malaysia Airports hantar 350 unit kit keselesaan ke Sabah
24 Oktober 2020, 8:14 pm
KUALA LUMPUR- Sebagai tanda menyokong usaha barisan hadapan yang sedang memerangi wabak Covid-19, Malaysia Airports menghantar 350 unit kit keselesaan dihantar kepada petugas barisan hadapan di Tawau dan Kota Kinabalu, Sabah yang ketika ini mencatat jumlah kes tertinggi di negara.
Bantuan tersebut dihantar menerusi pesawat Charlie 130 milik Tentera Udara Diraja Malaysia (TUDM) yang berlepas ke dua destinasi iaitu Lapangan Terbang Antarabangsa Kota Kinabalu dan Lapangan Terbang Tawau.
Ketua Pegawai Eksekutif Kumpulan Malaysia Airports, Datuk Mohd. Shukrie Mohd Salleh berkata, kit itu terdiri daripada satu beg tidur, satu tuala muka dan satu set peralatan mandian.
“Sejak berlakunya wabak ini, semua lapangan terbang di seluruh negara telah ditugaskan untuk turut melihat kesejahteraan masyarakat sekitar masing-masing.
“Selain berfungsi sebagai hab pengangkutan, lapangan terbang juga memainkan peranan penting dalam persekitaran sosio-ekonomi mereka sendiri. Dengan mobilisasi tambahan petugas barisan hadapan ke Sabah, kami ingin memberikan bantuan agar para petugas ini yang bekerja berjam-jam lebih selesa dalam menjalankan tugas mereka,” katanya dalam satu kenyataan hari ini.
Awal tahun ini, sebanyak 2,000 unit kit keselesaan yang sama telah diedarkan ke Hospital Sungai Buloh yang merupakan hospital rujukan bagi menangani wabak di negara ini sementara 500 unit pula diberikan kepada penumpang yang terkandas di Lapangan Terbang Antarabangsa Kuala Lumpur.

“Kami juga ingin mengucapkan terima kasih kepada TUDM yang telah membantu kami membawa kit keselesaan ini ke Sabah. Kami sangat menghargai solidariti yang ditonjolkan dalam memastikan negara kita kekal selamat dalam masa-masa sukar ini.
Sementara itu, kami tetap komited dalam memastikan keselamatan semua pihak, bukan hanya dalam rangkaian lapangan terbang kami sendiri, tetapi juga di seluruh negara,” ujarnya. -K! ONLINE


Sampel astroid NASA bakal hilang?
Oleh KOSMO!

24 Oktober 2020, 6:50 pm
WASHINGTON DC – Agensi Pentadbiran Aeronautik dan Angkasa Kebangsaan (NASA) Amerika Syarikat (AS) sedang giat menjalankan usaha menyelamatkan serpihan sampel batuan yang diperolehi daripada asteroid Bennu beberapa hari lalu.
Ketua Misi, Dante Lauretta berkata, kumpulan yang bertanggungjawab memantau kapal angkasa itu kini sedang berusaha mencari jalan untuk menyimpan baki sampel batuan sebelum ia dibawa pulang ke Bumi untuk kajian selanjutnya.
“Sebahagian besar daripada sampel itu dilihat terkeluar daripada kotak penyimpanan kapal angkasa Osiris-Rex.
“Kami mengesyaki ia disebabkan penutupnya terbuka sedikit akibat terdapat sampel batu yang lebih besar tersekat di situ sekali gus mengakibatkan kebocoran,” katanya.
Tambah Lauretta, Osiris-Rex dijadualkan mendarat di Bumi pada September 2023 dan pihaknya mengharap ia akan membawa pulang sampel terbesar pernah diperoleh sejak era penjelajahan roket Apollo.
“Kapal angkasa itu dianggarkan telah mengambil sejumlah 400 gram sampel iaitu jauh lebih banyak daripada kuantiti yang diperlukan sebanyak 60 gram.

“Misi sekarang ialah untuk mengurangkan sebanyak mungkin pergerakan kapal angkasa itu dan bersedia menyimpan bahan tersebut ke dalam sebuah kapsul secepat mungkin,” ujarnya.
Walaupun jumlah kebocoran sebenar masih belum diketahui, namun pakar yakin keseluruhan sampel itu tidak akan hilang begitu sahaja. – AFP


Remaja perempuan disyaki pengedar dadah dicekup
Oleh NUR AMALINA AZMAN

24 Oktober 2020, 7:00 pm
LANGKAWI – Polis menahan seorang remaja perempuan dikenali sebagai Puteri selepas disyaki membekalkan dadah kepada seorang lelaki dalam serbuan di sebuah hotel di sini kelmarin.
Suspek berusia 18 tahun ditahan bersama lima peket plastik lutsinar mengandungi 5.9 gram (g) syabu kira-kira pukul 5.30 petang.
Ketua Polis Daerah Langkawi, Superintendan Mohd. Iqbal Ibrahim memberitahu, penahanan suspek adalah susulan tangkapan seorang lelaki berusia 21 tahun berhampiran hotel tersebut di Jalan Kuala Chenang di sini kira-kira 15 minit sebelum itu.
“Hasil pemeriksaan ke atas suspek lelaki menemui tiga peket plastik lutsinar mengandungi syabu seberat kira-kira 1.74 g
“Setelah disoal siasat, suspek mengaku mendapatkan bekalan dadah daripada seorang individu dikenali sebagai Puteri,” katanya di sini hari ini.
Kata beliau, pihaknya kemudian menyerbu sebuah bilik di hotel sama dan menahan remaja perempuan yang didakwa membekalkan dadah tersebut.

Tambahnya, kedua-dua suspek didapati positif dadah jenis syabu
“Siasatan dilakukan mengikut Seksyen 39A (1) dan Seksyen 12 (2) Akta Dadah Berbahaya 1952,” katanya. – K! ONLINE


1,228 kes positif, enam kluster baharu
Oleh SITI A'ISYAH SUKAIMI

24 Oktober 2020, 6:22 pm
PUTRAJAYA – Kes jangkitan Covid-19 hari ini pecah rekod tertinggi lagi selepas melaporkan sebanyak 1,228 kes termasuk daripada enam kluster baharu menjadikan jumlah kes positif sebanyak 25,742 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,217 kes adalah penularan tempatan manakala 11 kes import.
“Enam kluster baharu ialah Kluster Mesra dan Megah di Sandakan, Sabah; Kluster Kaya di Negeri Sembilan; Kluster Bah Kayu di Selangor; Kluster Baki di Sarawak dan Kluster Kempas di Johor,” katanya pada sidang akhbar di Kementerian Kesihatan di sini hari ini.
Noor Hisham berkata, tujuh lagi kematian berkaitan Covid-19 dilaporkan menjadikan jumlah keseluruhan kes kematian sebanyak 221.
Pada masa sama, beliau berkata, sebanyak 671 kes pulih dilaporkan menjadikan jumlah keseluruhan kes pulih adalah 16,555 setakat hari ini. -K! ONLINE


585 individu ditahan ingkar PKPP
Oleh AHMAD SHAHERMAN SHAMSURI

24 Oktober 2020, 5:48 pm
KUALA LUMPUR – Seramai 585 individu ditahan atas pelbagai kesalahan ingar Perintah Kawalan Pergerakan Pemulihan (PKPP) semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu seramai 569 individu telah dikompaun, 13 individu direman dan tiga orang telah dijamin.
“Kesalahan ingkar PKPP yang telah dikesan adalah tidak memakai pelitup muka 224 kes, penjarakan fizikal (199), gagal menyediakan peralatan merekod butiran diri (96) dan lain-lain kesalahan (66).
“Pasukan Task Force juga turut membuat 54,804 pemeriksaan bagi memantau dan menguatkuasa pematuhan prosedur operasi standard (SOP) PKPP antaranya di restoran, pasar raya, kilang, pasar awam dan pasar tani,”katanya pada sidang akhbar di sini hari ini.
Mengulas lanjut, Ismail Sabri berkata, melalui Op Benteng pula, pihaknya telah berjaya menahan 27 orang pendatang asing tanpa izin (PATI) serta merampas lapan buah kenderaan semalam.
“Sebanyak 297 sekatan jalan raya (SJR) Op Benteng turut dilakukan di seluruh negara melibatkan Polis Diraja Malaysia sebanyak 223 SJR, Angkatan Tentera Malaysia (65), dan Agensi Kawalan Sempadan Malaysia (Aksem) sembilan.

“Pada waktu ini, OP Benteng lebih memfokuskan kepada pendekatan pengusiran terhadap PATI berbanding tangkapan,”katanya.-K! ONLINE


Selangor Berselawat Rabu depan
Oleh ISKANDAR SHAH MOHAMED

24 Oktober 2020, 6:46 pm
SHAH ALAM – Program Selangor Berselawat sempena sambutan Maulidur Rasul 1442H akan diadakan secara serentak di seluruh masjid dan surau di negeri ini, Rabu depan
Pengarah Jabatan Agama Islam Selangor (JAIS) Mohd. Shahzihan Ahmad berkata, program itu turut disiarkan secara langsung dari Masjid Sultan Salahuddin Abdul Aziz Shah, di sini.
Katanya, atur cara program akan dimulakan dengan solat Maghrib berjemaah, solat hajat, berselawat dan ceramah agama.
“Sehubungan itu, pentadbir masjid atau surau dengan jumlah terhad yang ditentukan di Zon Hijau (Daerah Sabak Bernam), Zon Kuning dan Zon Merah serta semua umat Islam di kediaman masing-masing diminta menunaikan solat Maghrib tepat pada waktunya.
“Pada pukul 7.30 malam, bacaan selawat dan munajat akan dimulakan dengan dipimpin Imam Besar Masjid Sultan Salahuddin Abdul Aziz Shah sebelum diteruskan dengan ceramah agama khas sempena Maulidur Rasul,” katanya dalam kenyataan di sini, hari ini.
Tambah Mohd. Shahzihan, orang ramai boleh mengikuti dan menghayati ceramah khas secara langsung menerusi pautan laman sosial Masjid Sultan Salahuddin Abdul Aziz Shah (Masjid Negeri) di www.facebook.com/masjidssaas.

“Selain itu, teks selawat dan munajat juga boleh dimuat turun menerusi laman sesawang www.jais.gov.my atau emasjid.jais.gov.my,” katanya.
Mengulas lanjut, beliau berharap program dapat terus menyemai rasa kecintaan umat Islam kepada Rasulullah S.A.W..
“Selain itu, kita bersama memohon petunjuk kepada Allah S.W.T untuk membantu menghadapi musibah wabak yang sedang melanda negara dan negeri ini,” katanya. -K!ONLINE


Tukang masak mati sakit jantung dalam rumah berkunci
Oleh KOSMO!

24 Oktober 2020, 4:04 pm
Oleh ISWAN SHAFIQ ISA
SEBERANG PERAI – Seorang tukang masak warga asing dipercayai meninggal dunia akibat serangan jantung dalam sebuah rumah berkunci di Jalan Chai Leng Park, Perai di sini kira-kira pukul 9.30 pagi tadi.
Ketua Polis Daerah Seberang Perai Tengah, Asisten Komisioner Shafee Abd. Samad berkata, ketika dijumpai, mangsa yang juga seorang lelaki warga Bangladesh terbaring di atas tilam dalam sebuah bilik dalam keadaan berkain sarung sahaja.
Katanya, hasil siasatan mendapati, bomba terlebih dahulu tiba di lokasi kejadian selepas menerima maklumat mengenai mangsa yang didakwa tidak sedarkan diri dan terpaksa memecah masuk ke dalam rumah berkenaan.
“Pegawai perubatan dari Hospital Seberang Jaya (HSJ) yang sampai ke lokasi kejadian tidak lama selepas itu kemudian mengesahkan bahawa mangsa telah meninggal dunia.
“Siasatan lanjut ke atas tubuh badan mangsa bagaimanapun tidak menjumpai sebarang kecederaan luaran atau unsur-unsur yang boleh dikaitkan dengan kegiatan jenayah,” katanya kepada pemberita, hari ini.

Jelas Shafee, berdasarkan keterangan majikan mangsa, lelaki berusia 47 tahun itu telah bekerja sebagai tukang masak sejak tiga tahun lalu dan menyewa di rumah berkenaan.
Tambahnya, hasil bedah siasat kemudian mengesahkan bahawa sebab utama kematian mangsa adalah berpunca serangan jantung.- K! ONLINE


PKPD di dua kawasan di Tawau, Sabah
Oleh AHMAD SHAHERMAN SHAMSURI

24 Oktober 2020, 5:09 pm
KUALA LUMPUR – Perintah Kawalan Pergerakan Diperketatkan (PKPD) akan dilaksanakan di Taman
Semarak dan Projek Perumahan Rakyat (PPR) Balung di Tawau, Sabah berkuat kuasa Isnin ini sehingga 8 November depan.
Menteri Kanan Keselamatan, Datuk Seri Ismail Sabri Yaakob berkata, PKPD di kedua-dua kawasan ini akan melibatkan 4,266 buah rumah dengan jumlah penduduk kira-kira 21,470.
Menurutnya, dengan pelaksanaan perintah ini semua penduduk dikehendaki mematuhi prosedur operasi standard (SOP) yang ditetapkan antaranya, semua penduduk di kawasan terlibat tidak dibenarkan keluar daripada kawasan PKPD.
“Bagi kes kecemasan seperti sakit dan kematian, mereka dibenarkan untuk keluar dari zon tetapi perlu mengemukakan permohonan pergerakan kepada Polis Diraja Malaysia (PDRM).
“Semua sekolah, masjid dan rumah ibadat lain ditutup sepanjang tempoh ini dan kelonggaran diberikan kepada kedai runcit untuk beroperasi namun dihadkan dari pukul 6 pagi hingga pukul 6 petang,”katanya pada sidang akhbar di sini hari ini.
Tambah Ismail Sabri, aktiviti sukan, rekreasi, sosial serta budaya adalah tidak dibenarkan dan Kementerian Kesihatan (KKM) akan melakukan saringan secara bersasar kepada penduduk yang terlibat.

“Bekalan makanan bagi yang memerlukan akan diagihkan oleh kerajaan negeri yang akan dikoordinasi Pusat Kawalan Operasi Bencana Negeri.
Bagi memastikan pematuhan perintah ini, PDRM, Angkatan Tentera Malaysia (ATM), Angkatan Pertahanan Awam Malaysia (APM), Jabatan Sukarelawan Malaysia (RELA), pihak berkuasa
tempatan dan pegawai yang diberi kuasa, akan mengawal seluruh kawasan terlibat,”ujarnya.-K! ONLINE.


Presiden Poland positif Covid-19
Oleh KOSMO!

24 Oktober 2020, 5:39 pm
WARSAW – Presiden Poland, Andrzej Duda didapati positif terkena jangkitan koronavirus, menurut salah seorang pembantunya semalam.
“Tuan-tuan dan puan-puan, seperti disyorkan Presiden @AndrzejDuda sudah menjalani ujian semalam (kelmarin) untuk mengesan kehadiran koronavirus. Keputusan menunjukkan beliau positif. Presiden kini berada dalam keadaan baik,” kata Setiausaha Negara di Pejabat Presiden, Blazej Spychalski menerusi satu perkongsian di Twitter.
Setakat ini, masih tiada maklumat jelas bagaimana Duda terkena jangkitan Covid-16.
Beliau ada menghadiri satu forum pelaburan di Tallinn pada Isnin lalu dan bertemu Presiden Bulgaria, Rumen Radev yang kemudiannya menjalani kuarantin.
Poland memasuki fasa zon merah perintah berkurung semalam termasuk penutupan sebahagian sekolah rendah serta restoran.
Langkah itu dibuat pada ketika negara Kesatuan Eropah dengan populasi penduduk seramai 38 juta orang menyaksikan catatan sebanyak 13,632 kes koronaavirus dalam tempoh 24 jam kelmarin.

Rakyat Poland diminta bekerja dari rumah jika boleh dan sebahagian sekolah rendah ditutup, cuma membenarkan murid gred satu hingga tiga menghadiri kelas.
Pelajar sekolah menengah dan universiti sudah memulakan pelajaran jarak jauh sejak seminggu lalu. Semua warga emas berumur 70 tahun perlu tinggal di rumah.
Perhimpunan ramai dihadkan kepada lima orang dan semua majlis perkahwinan kini dilarang. – AFP


PKPB di Sabah dilanjutkan 14 hari
Oleh AHMAD SHAHERMAN SHAMSURI

24 Oktober 2020, 5:06 pm
KUALA LUMPUR – Perintah Kawalan Pergerakan Bersyarat (PKPB) di seluruh negeri Sabah yang dijangka tamat pada Isnin ini akan dilanjutkan lagi selama 14 hari.
Menteri Kanan Keselamatan, Datuk Seri Ismail Sabri Yaakob berkata, tempoh PKPB tersebut akan disambung semula bermula 27 Oktober sehingga 9 November depan.
“Ketika ini Kementerian Kesihatan (KKM) masih meneruskan saringan secara bersasar kepada
penduduk.
“Sehingga kini masih terdapat peningkatan kes positif yang tinggi dikesan dalam kalangan penduduk di seluruh Negeri Sabah,”katanya pada sidang akhbar di sini hari ini.
Sehubungan itu, Ismail Sabri berkata, atas cadangan Majlis Keselamatan Negara (MKN) Sabah dan nasihat KKM, kerajaan bersetuju untuk melanjutkan PKPB di Sabah selama 14 hari lagi bermula Selasa ini sehingga 9 November 2020.
Kerajaan sebelum ini telah mengumumkan pelaksanaan PKPB di seluruh Negeri Sabah bermula 13 Oktober lalu sehingga Isnin ini. -K! ONLINE


Polis panggil pemandu lori tangki tular
Oleh MOHD YUNUS YAKKUB

24 Oktober 2020, 5:13 pm
SABAK BERNAM – Polis telah mengenal pasti identiti pemandu lori tangki yang tular memandu dalam keadaan berbahaya di Jalan Persekutuan Klang-Teluk Intan, dekat Sungai Haji Dorani, semalam.
Ketua Polis Daerah Sabak Bernam Superintendan Agus Salim Mohd Alias berkata, pengenalpastian tersebut dilakukan menerusi nombor pendaftaran kenderaan dipandu lelaki berkenaan.
Katanya, difahamkan syarikat lori itu beralamat di Shah Alam.
“Kita telah memanggil lelaki tersebut hadir ke Ibu Pejabat Polis Daerah Sabak Bernam untuk siasatan lanjut.
“Tindakan saman akan dikenakan terhadap pemandu itu,” katanya ketika dihubungi Kosmo! di sini hari ini.
Terdahulu video berdurasi 1 minit 43 saat tular di laman sosial Facebook (FB) Ketua UMNO Bahagian Sungai Besar, Datuk Seri Jamal Md Yunos memaparkan aksi lelaki tersebut yang memandu lori dalam keadaan berbahaya.

Video itu menunjukkan tindakan pemandu lori tangki yang menukar lorong tanpa memberi lampu isyarat sekaligus membahayakan kereta yang mengekori di belakangnya.
Berdasarkan video tersebut, Jamal meminta pemandu lori tersebut berhenti kerana telah merbahayakan pengguna lalu lintas lain.
Namun lelaki tersebut menyatakan brek lori tangki tidak bleh berhenti dan menyatakan lebih baik pengguna mati dan tidak membawa kereta. -K!ONLINE


Jabatan Laut periksa kapal asing sekitar PD dan Kuala Linggi
Oleh KOSMO!

24 Oktober 2020, 4:28 pm
Oleh ZAKKINA WATI AHMAD TARMIZI
PORT DICKSON – Jabatan Laut akan melakukan pemeriksaan terhadap kapal asing sekitar pelabuhan di Port Dickson dan Kuala Linggi bagi mengelakkan berlakunya lagi insiden tumpahan minyak.
Pengarah Bahagian Keselamatan Sekuriti dan Alam Sekitar Jabatan Laut, Mohd. Fairoz Rozali berkata, langkah itu bertujuan mengelakkan pelaku jenayah laut mengambil kesempatan membuang sisa minyak di perairan Selat Melaka.
“Kami akan mengadakan pemeriksaan pada kapal asing dan memantau minyak yang digunakan oleh kapal tersebut bagi mengelakkan kejadian tumpahan minyak berulang di sekitar perairan Selat Melaka ini.
“Pihak kami juga akan bekerjasama dengan Agensi Penguatkuasa Maritim Malaysia (Maritim Malaysia) dan Polis Marin dengan memantau perairan ini melalui laut dan udara secara berkala,” katanya kepada Utusan Malaysia semasa meninjau operasi pemantauan di Pantai Cermin hari ini.
12 Oktober lalu, Utusan Malaysia melaporkan kejadian tumpahan minyak sepanjang tiga meter di Pantai Cermin, Batu 10 dekat sini dan Tanjung Tuan, Melaka.

Sementara itu, menurut Mohd. Fairoz, operasi pembersihan yang bermula 13 dan berakhir 18 Oktober lalu dilihat berjaya mengeluarkan sisa minyak berkenaan terutama dengan penggunaan ‘absorbent boom’ atau penyerap minyak yang dipasang di sekitar persisiran Pantai Cermin dan kawasan paya bakau di Tanjung Tuan.
“Selepas hari ke-12, kami datang semula ke Pantai Cermin bagi melihat proses pemulihan yang berlaku di dua pantai ini. Apa yang kami dapat lihat, hidupan marin seperti ikan belacak, ketam sudah kembali ke habitat asal berdekatan kawasan paya bakau.
“Tinjauan kami pada hari ini juga melihat ‘absorbent boom’ yang dipasang juga berfungsi dengan baik dan tiada lagi kesan berkilat menunjukkan ketebalan minyak terutama di kawasan paya bakau,” katanya.
Dalam pada itu, Mohd. Fairoz berharap, pihak hotel yang berada berhampiran dapat mengambil Pantai Cermin sebagai pantai angkat bagi bersama-sama menjaga kawasan tersebut.
“Saya berharap sekiranya ada pihak industri perhotelan yang mahu mengambil Pantai Cermin ini sebagai anak angkat serta boleh bekerjasama dengan pihak berkuasa tempatan (PBT).
“Saya juga berharap ada pertubuhan bukan kerajaan (NGO) yang boleh menjadi mata dan telinga kepada PBT melaporkan sebarang kejadian tumpahan minyak supaya maklum balas dapat diberi lebih cepat agar penularan tumpahan minyak dapat dibendung dengan lebih cepat,” katanya. – K! ONLINE


Gagal seludup minyak masak bersubsidi ke negara jiran
Oleh KOSMO!

24 Oktober 2020, 4:14 pm
Oleh ROSLIZA MOHAMED
JELI – Kementerian Perdagangan Dalam Negeri dan Hal Ehwal Pengguna (KPDNHEP) Kelantan menggagalkan cubaan menyeludup sebanyak 3,400 kilogram minyak masak bersubsidi ke negara jiran dalam operasi di Ayer Lanas di sini semalam.
Operasi yang dijalankan pada pukul 4 pagi itu berjaya merampas 200 kotak minyak masak yang dianggarkan bernilai RM8,500 dalam dua buah kenderaan.
Ketua Pegawai Penguat Kuasa KPDNHEP Kelantan, Azanizam Affendi Juri berkata, rampasan itu dilakukan selepas menerima maklumat risikan pasukannya bersama Pasukan Polis Marin, Wilayah Tiga Pengkalan Kubor, Tumpat dan Angkatan Tentera Malaysia (ATM).
Menurutnya, sebelum operasi dijalankan, anggota penguat kuasa mendapati, seorang lelaki sedang memindahkan kotak disyaki minyak masak dari sebuah van jenis Ford Econovan ke dalam sebuah pacuan empat roda jenis Toyota Hilux bernombor pendaftaran Thailand di Lebuhraya Jeli – Tanah Merah.
“Pasukan kita bertindak mengekori suspek yang menghala ke arah Pengkalan Haram Wakaf Zin, Ayer Lanas dan disyaki akan memunggah barang kawalan itu di tebing sungai sempadan negara.

“Bagaimanapun, suspek menyedari dia diekori sebelum meninggalkan kenderaan pacuan empat roda yang dipandunya dan bertindak melarikan diri ke dalam semak berhampiran sungai tersebut,” katanya ketika dihubungi Kosmo! hari ini.
Menurut Azanizam, pemeriksaan ke atas kenderaan pacuan empat roda yang ditinggalkan suspek membawa kepada penemuan minyak masak bersubsidi dengan anggaran kuantiti sebanyak 120 kotak disyaki untuk diseludup ke negara jiran melalui jalan sungai di sempadan negara.
Katanya, susulan itu, KPDNHEP juga membuat pemeriksaan lanjut ke atas van yang berada di tepi lebuh raya sebelum menemui sebanyak 80 kotak minyak masak bersubsidi.
“Siasatan mendapati, penyeludup akan mengumpul minyak masak dipercayai diambil dengan pembekal di kawasan sekitar termasuk dari Kota Bharu sebelum diseludup ke negara jiran.
“KPDNHEP Kelantan bersama agensi penguatkuasaan di sempadan negara memberi amaran keras supaya aktiviti ini tidak berlaku serta memandang serius tindakan menyelewengkan subsidi negara,” katanya.
Tambahnya, kesemua barangan rampasan dibawa ke stor penyimpanan barang kes KPDNHEP negeri mengikut Akta Kawalan Bekalan 1961. – K! ONLINE


Perhilitan Kelantan terima aduan gangguan pelbagai spesies hidupan liar
Oleh KOSMO!

24 Oktober 2020, 3:56 pm
Oleh ROSLIZA MOHAMED
KOTA BHARU – Jabatan Perlindungan Hidupan Liar dan Taman Negara (Perhilitan) Kelantan menerima sebanyak 421 aduan gangguan pelbagai hidupan liar daripada orang ramai sejak awal tahun ini.
Pengarah Perhilitan Kelantan, Ady Ermanty Haniff Mohamed Hanif berkata, jumlah aduan itu mencatatkan penurunan berbanding sembilan bulan pertama pada tahun lalu iaitu sebanyak 456 kes.
Menurutnya, aduan itu melibatkan gangguan spesies hidupan liar seperti kera, beruk, beruang, babi dan gajah di Gua Musang, Jeli, Kuala Krai serta Tanah Merah.
“Kita menerima aduan mengenai gajah liar sebanyak 128 kes pada tahun ini manakala 125 kes dilaporkan pada tahun lepas.
“Kebanyakan aduan melibatkan gajah itu diterima selepas hidupan liar berkenaan menganggu dan memusnahkan tanaman penduduk kampung,” katanya ketika dihubungi Kosmo! hari ini.

Beliau berkata, dalam tempoh sembilan bulan tahun ini, sebanyak 12 ekor gajah berjaya ditangkap dan dibawa ke pusat konservasi.
Katanya, selain itu, langkah khidmat nasihat, pemantauan, tembak halau, pemasangan perangkap dan tangkap pindah di kawasan dikenal pasti turut dijalankan di kawasan tersebut.
“Kita turut bekerjasama agensi lain bagi mitigasi pengurusan itu termasuk Angkatan Pertahanan Awam (APM) dan pihak berkuasa tempatan.
“Bagaimanapun, paling utama adalah peranan kita untuk memberi kesedaran kepada orang awam dan semua pihak bahawa gangguan melibatkan hidupan liar ini adalah isu bersama,” katanya.
Menurutnya, konflik gangguan hidupan liar kebiasaannya berlaku berdasarkan waktu aktif spesies hidupan liar itu.
Tambahnya, sebagai contoh, gangguan kera kebiasaannya berlaku pada waktu siang manakala gajah pula pada waktu malam. – K! ONLINE


Anakanda Sultan Brunei mangkat
Oleh KOSMO!

24 Oktober 2020, 5:43 pm
PETALING JAYA – Anakanda ketujuh baginda Sultan Brunei, iaitu Pengiran Muda Haji ‘Abdul ‘Azim,38, telah mangkat pada pukul 10.08 pagi tadi.
Pengumuman kemangkatan itu dibuat secara langsung melalui televisyen negara Brunei hari ini.
Pengumuman itu menyebut, ““Pada menjunjung titah perintah Kebawah Duli Yang Maha Mulia Paduka Seri Baginda Sultan Haji Hassanal Bolkiah Mu’izzaddin Waddaulah ibni Almarhum Sultan Haji Omar Ali Saifuddien Sa’adul Khairi Waddien, Sultan dan Yang Dipertuan Negara Brunei Darussalam, dengan amat dukacita memaklumkan kepada seluruh rakyat dan penduduk Negara Brunei Darussalam bahawa dengan takdir Allah Subhanahu Wataala, Duli Yang Teramat Mulia Paduka Seri Pengiran Muda Haji ‘Abdul ‘Azim ibni Kebawah Duli Yang Maha Mulia Paduka Seri Baginda Sultan Haji Hassanal Bolkiah Mu’izzaddin Waddaulah telah mangkat pada hari ini, Sabtu 7 haribulan Rabiulawal 1442 bersamaan 24 haribulan Oktober 2020 jam 10.08 pagi”.
Pengumuman itu turut menyebut jenazah almarhum akan dimakamkan selepas solat Asar waktu Brunei di Makam Diraja hari ini. -, K! ONLINE


PKPD di asrama pekerja TGCR ditamatkan mulai esok
Oleh AHMAD SHAHERMAN SHAMSURI

24 Oktober 2020, 5:18 pm
KUALA LUMPUR – Perintah Kawalan Pergerakan Diperketatkan (PKPD) yang telah dilaksanakan di asrama pekerja Tropicana Golf & Country Resort (TGCR), Petaling Jaya sejak 12 Oktober lalu akan ditamatkan esok.
Menteri Kanan Keselamatan, Datuk Seri Ismail Sabri Yaakob berkata, keputusan menamatkan PKPD itu dibuat atas cadangan Majlis Keselamatan Negara (MKN) Selangor dan nasihat daripada MKN.
Bagaimanapun katanya, kawasan itu masih tertakluk di bawah pelaksanaan PKPB bagi seluruh negeri
Selangor.
“Sehingga semalam, Kementerian Kesihatan (KKM) telah membuat sebanyak 503 saringan di asrama pekerja terbabit dan daripada jumlah itu sebanyak 23 kes positif direkodkan.
“Kesemuanya telahpun menerima rawatan di hospital manakala kontak rapat telahpun diarahkan menjalani kuarantin wajib,”katanya pada sidang akhbar di sini hari ini.-K! ONLINE


Noor Hisham ingatkan rakyat bersatu perangi Covid-19, bukan bertelagah
Oleh NOR IDAYU BOSRO

24 Oktober 2020, 12:26 pm
PUTRAJAYA – Rakyat Malaysia perlu bersatu hati dalam memerangi wabak Covid-19 bukan bertelagah antara satu sama lain, kata Ketua Pengarah Kesihatan, Tan Sri Dr. Noor Hisham Abdullah.
Menerusi hantaran di laman Facebook beliau hari ini, Noor Hisham turut menasihatkan orang ramai agar mengambil iktibar daripada Pilihan Raya Negeri (PRN) Sabah dan tidak mengulangi lagi.
“Petugas barisan hadapan bertahan berada di lapangan selama 24 jam, tujuh hari seminggu dalam tempoh 10 bulan sebelum ini.
“Mereka keletihan dari segi mental dan fizikal. Ada yang hampir menyerah. Tolonglah ambil iktibar daripada PRN Sabah dan jangan ulangi lagi,” katanya.
Menerusi hantaran sama, Noor Hisham sekali lagi mengingatkan rakyat Malaysia untuk duduk di rumah jika tiada urusan penting di luar.
Beliau juga meminta rakyat Malaysia bersama dan berusaha sedaya upaya untuk sekali lagi melandaikan lengkung penularan Covid-19 di negara ini.

“Ia adalah cabaran untuk melindungi dan mencapai keseimbangan antara kesihatan dan ekonomi dalam memerangi Covid-19.
“Hilang keseimbangan bermakna kehilangan nyawa dan mata pencarian. Bersama-sama kita mengubah sesuatu yang mustahil kepada kejayaan melandaikan lengkung sekali lagi,” katanya. -K! ONLINE


Empat kes polio dikesan di Sabah setakat 16 Oktober lalu
Oleh KOSMO!

24 Oktober 2020, 12:52 pm
Oleh MOHD. HUSNI MOHD. NOOR
PUTRAJAYA – Kementerian Kesihatan (KKM) melaporkan empat kes polio di Sabah membabitkan bayi dan kanak-kanak berusia tiga bulan hingga 11 tahun bagi tempoh 1 Januari 2019 hingga 16 Oktober lalu.
Ketua Pengarah Kesihatan, Tan Sri Dr. Noor Hisham Abdullah berkata, kesemua kes membabitkan bayi dan kanak-kanak berusia tiga bulan, tiga tahun, lapan tahun dan 11 tahun.
Beliau berkata, kesemua kes dikesan daripada 317 kes Acute Flaccid Paralysis (AFP) iaitu gejala akut menyerupai polio di seluruh negara.
“Buat masa ini, satu kes dirawat di hospital kerana memerlukan bantuan pernafasan manakala, tiga kes lagi berjalan dengan sokongan kerana masih mengalami lemah anggota kaki.
“Malaysia diisytiharkan bebas daripada polio pada tahun 2000 dengan kes terakhir dilaporkan pada tahun 1992.

“Malangnya, selepas 27 tahun, kes polio dilaporkan semula di Sabah pada penghujung tahun 2019,” katanya dalam kenyataan akhbar sempena Hari Polio Sedunia yang disambut, pada pada hari ini.
Katanya, kementerian turut menjalankan persampelan air kumbahan bagi mengesan kehadiran virus polio dalam persekitaran bermula 1 Januari 2019 hingga 30 September lalu.
Noor Hisham berkata, sepanjang tempoh itu, sebanyak 558 sampel air kumbahan telah diambil di seluruh negara yang mana, 24 sampel air dikesan mengandungi virus polio di Sabah termasuk satu sampel di Labuan.
Menurutnya, sampel persekitaran positif yang terakhir dikesan virus polio adalah pada 13 Mac lalu.
“Selain menjalankan langkah-langkah pengesanan kes, KKM melalui Jabatan Kesihatan Negeri telah menjalankan Kempen Imunisasi Polio bagi menghentikan penularan virus polio dan mencegah kejadian kes polio.
“Kempen Imunisasi Polio di Sabah (KIPS) telah dilaksanakan secara beperingkat semenjak 27 Disember tahun lalu membabitkan pemberian vaksin oral polio (OPV) kepada semua kanak-kanak berumur bawah 13 tahun di seluruh negeri Sabah,” katanya.
Bagaimanapun, katanya, Perintah Kawalan Pergerakan (PKP) yang dimulakan sejak 18 Mac lalu telah memperlahankan aktiviti kempen, namun ianya telah dipergiatkan semula ketika Perintah Kawalan Pergerakan Pemulihan (PKPP) dengan mengambil kira prosedur operasi standard (SOP) bagi mencegah jangkitan Covid-19.
Noor Hisham berkata, susulan peningkatan kes Covid-19 di Sabah, aktiviti kempen ditangguhkan sekali lagi.
Jelasnya, walaupun terdapat banyak kekangan, liputan kempen adalah baik dimana seramai 815,790 (95.6 peratus) orang kanak-kanak di Sabah telah menerima dua dos vaksin bOPV, manakala 687,500 (80.6 peratus) orang kanak-kanak telah menerima dua dos vaksin mOPV2.
“Walaupun negara sedang memerangi pandemik Covid-19, ancaman polio juga perlu diambil perhatian yang sewajarnya oleh rakyat Malaysia.
“Pastikan anak-anak kita mendapat suntikan vaksin polio mengikut jadual yang telah ditetapkan. Sekiranya telah tercicir imunisasi, hubungi klinik berdekatan untuk temujanji dan penjadualan semula mengikut kesuaian umur,” katanya. – K! ONLINE


Kerajaan digesa tangani Covid-19 dengan fokus, berperlembagaan
Oleh LUQMAN RIDHWAN MOHAMED NOR

24 Oktober 2020, 1:00 pm
KUALA LUMPUR – Kerajaan diseru agar menangani krisis membabitkan Covid-19 dengan fokus, berperlembagaan dan mempergiatkan segala usaha mendidik masyarakat berasaskan sains dan data.
Timbalan Presiden UMNO, Datuk Seri Mohamad Hasan berkata, pandemik itu hanya akan dapat diatasi dengan pendekatan saintifik, pemulihan ekonomi dan kepatuhan kepada Perlembagaan.
“Sesuatu yang membelakangkan sains, menjejaskan ekonomi dan memencilkan peranan Perlembagaan akan meletakkan negara dan rakyat Malaysia dalam keadaan yang lebih sulit dan memburukkan lagi keadaan.
“Tanganilah krisis ini dengan mempertahankan Perlembagaan, membenarkan demokrasi berfungsi, memperkemaskan respons sistem kesihatan dan keselamatan awam serta mengutamakan kepentingan rakyat biasa dengan tidak menambahkan kesususahan kepada mereka,” katanya dalam satu kenyataan hari ini. – K! ONLINE


Darurat hanya untungkan Muhyiddin- Tun M
24 Oktober 2020, 1:14 pm
KUALA LUMPUR – Perisytiharan darurat hanya akan menguntungkan Perdana Menteri, Tan Sri Muhyiddin Yassin, kata Tun Mahathir Mohamad.
Bekas Perdana Menteri itu berkata, darurat tidak boleh menghentikan pandemik Covid-19 dengan lebih berkesan, sebaliknya memberikan kuasa yang lebih besar kepada Muhyiddin yang didakwanya tidak berbuat apa-apa untuk mitigasi masalah politik, ekonomi dan sosial.
Sebaliknya, tindakan-tindakan Muhyiddin hanyalah untuk situasi politik.
“Berdepan dengan kebarangkalian dijatuhkan, Perdana Menteri mahukan kuasa di bawah darurat.
“Ia hanya menguntungkan Perdana Menteri memandangkan Parlimen akan lumpuh. Dia kemudian akan mendakwa ini adalah kehendak Istana Negara,” katanya dalam satu hantaran hari ini.
Jelas beliau, tidak seperti negara lain, rakyat Malaysia secara umumnya mengikuti larangan yang dikeluarkan kerajaan seperti Perintah Kawalan Pergerakan.

“Tidak ada rusuhan atau keganasan di Malaysia, tiada pelanggaran undang-undang untuk menjustifikasikan darurat,” ujar beliau.
Jelas Mahathir lagi, sekiranya darurat diisytiharkan, pasaran saham akan jatuh dengan teruk kerana para pelabur tidak mempunyai keyakinan dalam keupayaan Perdana Menteri untuk menguruskan ekonomi.
“Negara-negara lain yang berhadapan dengan masalah Covid-19 yang lebih serius tidak mengisytiharkan darurat untuk keseluruhan negara tetapi hanya kawasan-kawasan terjejas.
“Darurat itu spesifik untuk masalah setempat. Tetapi tidak ada negara yang menggantungkan undang-undang dan Parlimen seperti mana jika darurat dilaksanakan di Malaysia,” ujarnya. -K! ONLINE


Amanah harap Agong tolak cadangan darurat
24 Oktober 2020, 1:19 pm
KUALA LUMPUR- Parti Amanah Negara (Amanah) berharap Yang di-Pertuan Agong akan menolak cadangan Perdana Menteri untuk mengisytiharkan darurat.
Sebaliknya, parti itu berharap baginda dapat mempertahankan institusi demokrasi berparlimen sekaligus menyelamatkan institusi Raja Berperlembagaan daripada diheret dalam sengketa dan mainan politik pihak berkuasa.
“Amanah berkeyakinan Tan Sri Muhyiddin Yassin telah hilang sokongan majoriti dan tindakan ini bertujuan menyelamatkan dirinya daripada terpaksa menghadapi Usul Undi Tidak Percaya di Parlimen.
“Beliau juga gusar kemungkinan gagal mendapat sokongan terhadap pembentangan Belanjawan 2021,” menurut satu kenyataan yang dikeluarkan parti itu hari ini.
Tegas Amanah, Muhyiddin sewajarnya mengakui kehilangan sokongan majoriti dan meletak jawata yang akan menyelamatkan negara daripada terjerumus dalam sengketa perebutan kuasa berpanjangan.
“Cadangan mengisytiharkan darurat adalah tindakan politik yang ingin mengambil kesempatan daripada bencana gelombang ketiga Covid-19 dan ini akan hanya menambahkan derita yang sedia dihadapi rakyat.

“Mahu tidak mahu pengistiharan darurat akan mempunyai kesan negatif terhadap kehidupan rakyat, ekonomi negara serta menjejaskan imej Malaysia di kacamata pelabur antarabangsa dan masyarakat dunia,” tambahnya.
Ujarnya, tiada cadangan daripada pakar-pakar kesihatan awam dan penyakit-penyakit berjangkit untuk mengistiharkan darurat bagi menangani ancaman Covid-19.
“Sebaliknya apa yang diperlukan adalah untuk memperkukuhkan tindakan-tindakan kesihatan awam demi menghadapi gelombang ketiga ini,” katanya. – K! ONLINE


Muhyiddin ajak ahli mesyuarat fokus usaha perangi Covid-19
Oleh NOR IDAYU BOSRO

24 Oktober 2020, 2:53 pm
PUTRAJAYA – Di sebalik desas-desus kencang kononnya kerajaan pimpinan Tan Sri Muhyiddin Yassin mahu melaksanakan darurat bagi menyelesaikan kemelut politik negara, Perdana Menteri tetap mempengerusikan Sidang Khas Majlis Keselamatan Negara (MKN) berkenaan Covid-19 seperti biasa.
Menerusi Sidang Khas MKN hari ini, Perdana Menteri mengajak semua ahli mesyuarat untuk lebih fokus dalam usaha memerangi Covid-19.
Mengakui senario menguruskan Covid-19 sekarang telah berubah, Muhyiddin berkata, pada tahap ini, semua perlu membuktikan negara pasti akan menang melawan wabak itu.
“Saya menyedari keresahan rakyat menghadapi situasi pandemik Covid-19 pada masa ini masih belum reda, menyebabkan kebergantungan kepada kerajaan semakin tinggi,” katanya menerusi kenyataan di Facebook hari ini.
Pada masa sama, Muhyiddin turut mengingatkan ahli mesyuarat sidang khas itu supaya lebih teliti dalam membuat keputusan untuk menguruskan Covid-19 dengan lebih berkesan.
Menurutnya, setiap keputusan yang dibuat mestilah difahami manfaat, risiko dan kesannya kepada kesihatan dan ekonomi rakyat.

Selain itu, Muhyiddin turut menekankan keperluan untuk mewujudkan Pelan Jangka Masa Sederhana-Panjang secara lebih terperinci.
“Pelan itu penting bukan sahaja untuk memastikan kelangsungan hidup rakyat dan ekonomi negara, tetapi juga untuk menangani keresahan rakyat di negara ini,” katanya.
Mesyuarat harian yang diadakan secara sidang video itu bermula sejak 7 Oktober lepas. -K! ONLINE


PKPB: Tiada pembelian panik berlaku
Oleh KOSMO!

24 Oktober 2020, 3:20 pm
Oleh SUBKHI SUDARJI
PUTRAJAYA – Aktiviti perniagaan di Sabah, Selangor, Kuala Lumpur dan Putrajaya yang dikenakan Perintah Kawalan Pergerakan Bersyarat (PKPB) dilaporkan dalam keadaan terkawal dan tiada pembelian panik berlaku.
Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP), Datuk Iskandar Halim Sulaiman berkata, bekalan 12 barang keperluan asas di peringkat runcit dan borong juga masih berada pada tahap stabil.
Katanya, 12 barang tersebut adalah gula, minyak masak, tepung gandum, beras, roti putih, susu tepung, ayam, sayur-sayuran, telur, bawang, pensanitasi tangan dan pelitup muka.
“KPDNHEP mengingatkan agar pengguna tidak perlu risau terhadap bekalan barang keperluan di sepanjang pelaksanaan PKPB ini,” katanya dalam kenyataan di sini hari ini.
Iskandar Halim berkata, laporan itu hasil pemantauan terhadap 510 peruncit daerah terpilih di keempat-empat negeri berkenaan dengan 170 daripadanya di Sabah, Selangor (280), Kuala Lumpur (55) dan Putrajaya (lima).

Selain itu, kedudukan bekalan juga dipantau secara mingguan di peringkat pemborong membabitkan 214 premis.
“Pegawai penguat kuasa KPDNHEP sentiasa menjalankan pemeriksaan harian di seluruh negara bagi memastikan kedudukan bekalan sentiasa berada di pasaran dengan harga yang munasabah untuk memenuhi keperluan pengguna,” katanya. – K! ONLINE


36 kawasan di Klang disanitasi MPK
Oleh KOSMO!

24 Oktober 2020, 12:48 pm
Oleh ISKANDAR SHAH MOHAMED
KLANG – Majlis Perbandaran Klang (MPK) telah menjalankan operasi sanitasi terhadap 36 kawasan di seluruh daerah ini bagi mengekang penularan Covid-19.
Operasi nyah kuman bermula sejak 29 September lalu itu meliputi bangunan kerajaan, sekolah, pasar, premis perniagaan dan taman perumahan.
Yang Dipertua MPK, Dr. Ahmad Fadzli Ahmad Tajuddin berkata, pelaksanaan itu inisiatif pihaknya membersihkan kawasan di daerah ini yang masih dikategorikan Zon Merah Covid-19.
“Kesemua 36 lokasi itu melibatkan mukim Klang dan Kapar yang dikenalpasti mencatatkan kes pandemik selain lokasi tumpuan umum.
“Operasi sanitasi secara harian itu turut dijalankan dengan kerjasama Jabatan Bomba dan Penyelamat Malaysia (JBPM) Selangor,” katanya ketika ditemui Kosmo! selepas operasi itu di Taman Bayu Perdana di sini hari ini.

Turut hadir, Pengarah Jabatan Kesihatan MPK, Azmi Muji dan Ketua Bomba dan Penyelamat Zon Klang, Penguasa Kanan Bomba II Hussin Ab. Rahman.
Tambah Ahmad Fadzli, pihaknya akan menjalankan operasi itu secara berterusan mengikut keperluan dan situasi terkini kes Covid-19.
“Kita berharap usaha seumpama itu dapat menurunkan jumlah kes sedia ada sekali gus menjadikan daerah ini sebagai Zon Hijau.
“Operasi di setiap lokasi yang sudah disanitasi sebelum ini turut akan diteruskan mengikut keperluan,” katanya.
Dalam pada itu, beliau berkata, MPK turut memberi taklimat dan demonstrasi kaedah sanitasi di premis kediaman dan perniagaan secara kendiri.
“Selain memupuk kesedaran masyarakat mengenai bahaya Covid-19, inisiatif itu mendidik mereka menjalani kehidupan dengan mengamalkan norma baharu yang positif.
“Sesi taklimat itu melibat ketua-ketua kampung, agensi kerajaan, premis perniagaan dan institusi pendidikan,” katanya. -K! ONLINE


MPK pasang CCTV pantau sampah haram
Oleh KOSMO!

24 Oktober 2020, 2:58 pm
Oleh ABDUL RAZAK IDRIS
KLANG – Rakaman televisyen litar tertutup (CCTV) akan dipasang dalam memantau pembuangan sampah haram sepanjang dua kilometer di Jalan Kebun Nenas di sini.
Hasil tinjauan mendapati antara sampah yang dibuang termasuk almari, katil, tilam, siling dan lain-lain memenuhi sepanjang jalan tersebut.
Yang Dipertua Majlis Perbandaran Klang (MPK), Dr. Ahmad Fadzli Ahmad Tajuddin, tindakan proaktif dalam mengesan dan mengerunkan pelakunya seterusnya membersihkan kawasan tersebut daripada sampah.
Katanya, pembuangan sampah haram itu didapati telah menimbulkan bau kepada penduduk di sekitar Taman Sentosa.
“Sampah haram di sini telah dibersihkan pada bulan Jun namun didapati kejadian itu terus berlaku sehingga kini.

“Kita akan memasang CCTV dan membuat rondaan serta tindakan tegas akan dikenakan kepada pihak terlibat,” katanya.
Beliau berkata demikian kepada pemberita semasa meninjau lokasi pembuangan sampah haram tersebut bersama pertubuhan bukan Kerajaan (NGO), 99 Kebajikan Insan Selangor (Kesan) hari ini.
Turut hadir Pengerusi 99 Kesan, Muhd. Ali Zakariah.
Fadzli menegaskan, tindakan pembersihan akan dijalankan segera dan kawasan ini dipasang tali pita bagi menghalang aktiviti pembuangan sampah haram berterusan.
Sementara itu, Muhd.Ali berkata, pihaknya menzahirkan penghargaan terhadap pihak MPK yang bertindak turun padang di kawasan tersebut dan mengambil tindakan sewajarnya.
“Kita berharap para pelakunya akan sedar bahawa pembuangan sampah haram ini menyusahkan orang ramai selain menunjukkan mentaliti yang rendah berbanding duduk di negeri maju seperti Selangor,” katanya. – K! ONLINE


BN Selangor cadang Muhyiddin letak jawatan
Oleh LUQMAN RIDHWAN MOHAMED NOR

24 Oktober 2020, 3:15 pm
KUALA LUMPUR – Barisan Nasional (BN) Selangor mencadangkan agar Perdana Menteri, Tan Sri Muhyiddin Yassin meletakkan jawatan bagi menyesaikan kemelut politik yang dihadapi ketika ini secepat mungkin.
Ketua Penerangannya, Isham Jalil berkata, Muhyiddin perlu menyerahkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sama ada untuk melantik Perdana Menteri baharu, membubarkan Parlimen atau mengisytiharkan darurat.
“Langkah itu adalah lebih sopan dan ‘gentleman’ iaitu dengan memberi ruang sepenuhnya kepada Al-Sultan Abdullah untuk membuat keputusan tanpa apa-apa kekangan atau paksaan jika ada.
“Ia perlu dilakukan untuk mengelakkan jalan yang panjang dan memakan masa tetapi dengan pengakhiran yang sama iaitu darurat,” katanya dalam satu kenyataan di sini hari ini.
Menurutnya, Al-Sultan Abdullah memilih untuk memperhalusi cadangan Muhyiddin adalah kerana dua perkara, iaitu terdapat pilihan lain sebelum langkah pengiystiharan darurat dibuat.
Selain itu, katanya, ia juga bagi mengelakkan peruntukan darurat dalam perlembagaan disalah guna untuk kepentingan politik. – K! ONLINE


Sembilan jemaah tabligh Malaysia pulang dari India
Oleh KOSMO!

24 Oktober 2020, 10:48 am
Oleh NUR SHARIEZA ISMAIL
SEPANG – Sembilan lagi jemaah tabligh selamat tiba dari India semalam melalui penerbangan Air India Express menjadikan jumlah yang telah dibawa pulang setakat ini seramai 170.
Timbalan Menteri Luar, Datuk Kamarudin Jaffar berkata, dua daripada mereka menaiki penerbangan Air India Express dari New Delhi dan tiba di Lapangan Terbang Antarabangsa Kuala Lumpur (KLIA) pada pukul 3.30 petang, manakala tujuh lagi menaiki penerbangan Air India Express dari Tiruchirappalli dan selamat tiba di KLIA pada pukul 6.58 petang.
“Dengan kepulangan sembilan ahli jemaah ini, kementerian berjaya membawa pulang seramai 170 daripada 189 orang ahli jemaah tabligh yang berada di India,” katanya dalam satu kenyataan di sini hari ini.
Kamarudin berkata, sebelum ini, seramai 161 jemaah tabligh rakyat Malaysia telah dibawa pulang menerusi beberapa siri Misi Bantuan Kemanusiaan dan Bencana (HADR) yang dilaksanakan sejak Julai lalu.
Beliau yang juga Pengerusi Pasukan Petugas Covid-19 berkata, semua ahli jemaah tabligh yang pulang diwajibkan menjalani kuarantin selama 14 hari di stesen kuarantin selaras dengan peraturan ditetapkan kerajaan.

Katanya, sehingga hari ini, masih terdapat 19 ahli jemaah tabligh yang berada di India di mana daripada jumlah ini, 10 individu yang berada di New Delhi telah selesai menjalani proses perundangan dan dibebaskan daripada pertuduhan mahkamah.
“Baki sembilan yang lain masih menjalani prosedur perundangan di Bihar, India.
“Penyelarasan usaha membawa pulang mereka sedang dilakukan oleh Suruhanjaya Tinggi Malaysia di New Delhi,” katanya. -K! ONLINE


Pemuda maut tersepit kereta rempuh pokok
Oleh KOSMO!

24 Oktober 2020, 11:53 am
Oleh NOOR HASLIZA NUSI
GEORGE TOWN – Seorang pemuda maut tersepit selepas kereta yang dipercayai dinaiki bersama seorang rakan terbabas lalu merempuh sebatang pokok di tepi Jalan Gelugor di sini pagi tadi.
Mangsa, Muhammad Nornizam Shahidan,31, yang duduk di bahagian penumpang hadapan disahkan meninggalkan di tempat kejadian kira-kira pukul 7.20 pagi.
Dalam kejadian itu, rakan mangsa, Zamry Fazil, 49, yang memandu kereta jenis Honda Accord itu dilaporkan dalam keadaan stabil.
Pegawai Operasi dari Balai Bomba dan Penyelamat Jalan Perak, Yusri Zakaria berkata, pihaknya menerima panggilan berhubung kejadian berlaku pada pukul 7.22 pagi dan tiba ke situ kurang 10 minit kemudian.
Menurutnya, tindakan anggota adalah mengeluarkan mayat mangsa dengan menggunakan peralataan khas.

“Sebaik tiba, mangsa dilaporkan sudah meninggal dunia oleh pihak Kementerian Kesihatan Malaysia (KKM) manakala rakannya telahpun dibawa keluar oleh orang awam.
“Mangsa ditemui tersepit dan mengalami kecederaan pada bahagian kepala. Kita mengambil masa selama 10 minit untuk mengeluarkan mayatnya sebelum diserahkan kepada pasukan polis,” katanya ketika dihubungi Kosmo! di sini sebentar tadi. – K! ONLINE


Kesebelasan ‘kedua’ Spurs cemerlang
Oleh KOSMO!

24 Oktober 2020, 10:20 am
LONDON – Pengurus Tottenham Hotspur, Jose Mourinho memuji kekuatan yang dipamerkan oleh para pemainnya biarpun beliau membuat keputusan melakukan rombakan besar ke atas skuadnya ketika mencatat kemenangan 3-0 ke atas LASK Linz awal pagi semalam.
Hanya tiga pemain sahaja pemain utama yang diturunkan iaitu Davinson Sanchez, Ben Davies dan Sergio Reguilon mengekalkan posisi mereka ketika Spurs terikat 3-3 menentang West Ham United.
Biarpun menurunkan ramai pemain simpanan dalam kesebelasan utama, Spurs berjaya mendahului perlawanan dengan dua gol pada separuh masa pertama sebelum melengkapkan gol ketiga enam minit sebelum perlawanan berakhir.
“Saya sangat gembira dengan aksi yang dipamerkan. Kami meletakkan kepercayaan kepada semua pemain termasuk barisan pemain simpanan kerana mereka sentiasa bekerja keras dan bersedia untuk diturunkan.
“Biasanya saya tidak akan mempertaruhkan pemain simpanan pada aksi pertama terutama di laman sendiri kerana mahu memastikan tiga mata penuh diperoleh tetapi saya sangat mempercayai pemain ini dan mereka membalasnya.
“Ia bukanlah aksi yang menakjubkan tetapi ia persembahan yang cukup baik,” katanya.

Pada aksi berkenaan, Mourinho hanya memasukkan pemain utamanya, Son Heung-min, Dele Alli dan Giovani Lo Celso pada separuh masa kedua.
Biarpun sedar keputusannya itu mengecewakan ramai pemain, Mourinho enggan mengambil risiko menurunkan kesebelasan terkuatnya kerana bimbang dengan masalah kecederaan.
“Mereka sentiasa berjuang tetapi tidak semua pemain akan diturunkan. Musim lalu saya kehilangan ramai pemain di bahagian serangan kerana masalah kecederaan.
“Musim ini kami perlu uruskan pemain dengan sebaik mungkin supaya masalah seperti itu tidak berulang,” jelasnya. – AGENSI


Pemain tentukan nasib Zidane
Oleh KOSMO!

24 Oktober 2020, 10:15 am
MADRID – Ketua jurulatih Real Madrid, Zinedine Zidane mahu pasukannya kekal tenang dengan tekanan yang dialami ketika ini menjelang pertemuan El Clasico bertemu Barcelona dalam aksi La Liga di Camp Nou malam ini.
Sebagai rekod, skuad The Galacticos ketika ini bergelut dengan prestasi selepas mengalami kekalahan kedua berturut-turut, selain kecederaan yang dialami oleh beberapa pemain utama seperti Sergio Ramos, Dani Carvajal dan Eden Hazard.
Susulan itu, masa depan Zidane bersama Real menjadi tanda tanya tetapi pengendali kelahiran Perancis itu tidak mahu tumpuannya dan pasukan terjejas selain menyeru penyokong untuk terus menjadi tulang belakang pasukan.
“Saya tidak mahu fokus pasukan terjejas dengan kritikan yang diterima sepanjang minggu ini kerana apa yang lebih penting buat pemain adalah fokus untuk memberi seratus peratus pada aksi bertemu Barcelona.
“Ia adalah peluang buat pasukan menunjukkan kredibilti bahawa saingan musim ini masih boleh diselamatkan. Namun, Barcelona bukanlah calang-calang pasukan dan barisan pemain perlu kekal tenang dengan setiap tekanan yang bakal diharungi pada aksi tersebut,” katanya.
Difahamkan, Ramos yang juga ketua pasukan dijangka kembali menguatkan benteng pertahanan Real selepas menjalani latihan sejak awal minggu ini tetapi peluangnya bergantung kepada tahap kecergasan yang akan dinilai semula pada hari ini.

Jika Ramos tidak dapat beraksi, kemungkinan besar Zidane akan mempertaruhkan Eder Militao dan Raphael Varane di posisi pertahanan tengah dalam usaha mengekang kelibat penyerang berbisa Barcelona, Lionel Messi. – AGENSI


149 burung kenari lebih RM72,000 dirampas di KLIA
Oleh KOSMO!

24 Oktober 2020, 11:46 am
Oleh NUR SHARIEZA ISMAIL
SEPANG – Jabatan Perkhidmatan Kuarantin dan Pemeriksaan Malaysia (Maqis) merampas 149 burung kenari spesies Serinus Canaria kerana tidak mempunyai permit import di Lapangan Terbang Antarabangsa Kuala Lumpur (KLIA) di sini, Rabu lalu.
Pengarah Maqis Selangor, Tarmisal Alimin berkata, hasil pemeriksaan mendapat burung kenari yang cuba dibawa masuk dari Belanda itu dianggarkan bernilai RM72,431.88.
“Perbuatan mengimport haiwan hidup tanpa permit import ditetapkan Maqis adalah suatu kesalahan mengikut Seksyen 11(1) Akta Perkhidmatan Kuarantin dan Pemeriksaan Malaysia [Akta 728].
“Jika disabitkan kesalahan boleh didenda tidak melebihi RM100,000 atau dipenjara selama tempoh tidak melebihi enam tahun atau kedua-keduanya sekali di bawah Seksyen 11(3) Akta yang sama,” katanya dalam kenyataan di sini hari ini.
Menurutnya, Maqis sentiasa melakukan pemeriksaan ke atas dagangan keluaran pertanian yang diimport di setiap pintu masuk negara.

“Ini bagi memastikan haiwan dan keluaran pertanian yang diimport ke negara ini bebas daripada penyakit dan ancaman perosak serta mematuhi syarat dan peraturan yang ditetapkan kerajaan,” katanya. -K! ONLINE


Lampard jangka aksi sukar di Old Trafford
Oleh KOSMO!

24 Oktober 2020, 10:30 am
LONDON – Pengurus Chelsea, Frank Lampard percaya mereka bakal berdepan cabaran sukar pada aksi Liga Perdana Inggeris (EPL) menentang Manchester United di Old Trafford awal pagi esok.
Ia disebabkan aksi mantap yang ditampilkan United ketika menewaskan finalis Liga Juara-Juara musim lalu, Paris Saint-Germain (PSG) 2-1 Rabu lalu.
Justeru, Lampard menggesa anak-anak buahnya supaya menampilkan aksi lebih matang pada perlawanan esok sekiranya mahu mencatat kemenangan ke atas skuad kendalian Ole Gunnar Solskjaer itu.
“Mereka mencatat keputusan yang cukup baik apabila berjaya menewaskan PSG. Saya fikir kemenangan itu mampu menjadi pembakar semangat buat mereka menjelang Sabtu ini (awal pagi esok).
“Walaupun kita masih berada pada awal saingan musim ini tetapi saya mahu semua pemain berikan aksi terbaik. Kami tidak boleh tercicir mata setiap minggu,” tegas Lampard.
Meskipun sedar skuad kendaliannya berada dalam situasi tidak menentu, namun legenda The Blues itu berharap pemain-pemainnya percaya dengan kemampuan sendiri menjelang perlawanan penting tersebut.

“Manchester United sentiasa menjadi pencabar terkuat pada setiap musim dan mereka dilihat sudah kembali mendapatkan rentak. Kami akan ke sana dengan semangat baharu,” ujarnya. – AGENSI


Cavani bersedia tewaskan Thiago
Oleh KOSMO!

24 Oktober 2020, 10:25 am
MANCHESTER – Penyerang baharu Manchester United, Edinson Cavani tanpa berselindung mengakui sudah tidak sabar untuk bertemu Chelsea pada aksi Liga Perdana England (EPL) di Old Trafford awal pagi esok.
Pemain antarabangsa Uruguay itu teruja untuk berdepan pemain pertahanan The Blues yang juga bekas rakan sepasukannya ketika beraksi bersama Paris Saint-Germain (PSG), Thiago Silva.
Cavani yang sudah lama tidak beraksi menegaskan, sekiranya diturunkan pada perlawanan awal pagi esok, dia tidak akan berdepan laluan mudah sekiranya Thiago mengemudi benteng pertahanan Chelsea.
“Sesuatu yang sangat hebat sekiranya saya dapat berjumpa dengannya pada perlawanan itu nanti. Thiago seorang pemain yang sangat profesional kerana sentiasa bekerja keras dalam sesi latihan.
“Saya percaya kami tidak akan berdepan tugas mudah pada perlawanan tersebut jika mereka menurunkan Thiago. Saya tahu kerana sudah lama beraksi bersama,” ujar Cavani.
Katanya lagi, dia menjangkakan aksi menarik bakal disajikan kedua-dua pasukan pada perlawanan itu nanti berdasarkan corak permainan serta barisan pemain yang dimiliki.

“Saya tahu ia akan menjadi pengalaman baharu buat saya, lebih-lebih lagi perlu berdepan bekas rakan sepasukan. Apa yang pasti, perlawanan itu menjanjikan aksi menarik,” jelasnya. – AGENSI


Aaron tidak peduli digelar pendek
Oleh MUHAMMAD HELMEE RAMLI

24 Oktober 2020, 10:15 am
PEMAIN badminton beregu lelaki negara, Aaron Chia menegaskan, keadaan bentuk badan serta fizikal bukan satu-satunya faktor yang menjamin kejayaan setiap pemain dalam sukan tersebut.
Meskipun sedar dengan kata-kata yang mendakwa kekurangannya dari segi ketinggian banyak menjejaskan permainan, namun Aaron percaya masih memiliki banyak kelebihan dalam aspek lain.
Pemain berusia 23 tahun itu berkata, memandangkan tidak memiliki kelebihan dari segi fizikal, maka dia memberi tumpuan terhadap teknik lain seperti smash dan taktikal permainan.
“Saya sering dengar orang cakap saya tidak ada masa depan dalam badminton disebabkan saya kurang tinggi. Bagaimanapun, saya ambil positif kata-kata itu bagi mengeluarkan bakat yang terpendam.
“Bagi saya, sukan badminton memerlukan latihan keras, disiplin serta kemahuan. Kita tidak boleh ubah bentuk fizikal, jadi saya fokus untuk terus mengasah senjata utama saya iaitu jumping smash,” tegas Aaron.
Sebagai rekod, Aaron dan gandingannya, Soh Wooi Yik dianggap antara permata baharu sukan badminton negara apabila pernah menjadi naib juara kejohanan Seluruh England (All England) tahun lalu.

Sebelum ini, Aaron pernah menyuarakan hasratnya untuk membawa pulang kilauan pingat emas pada temasya Sukan Olimpik Tokyo yang dijadualkan berlangsung Julai tahun depan.
Justeru, pemain yang memiliki ketinggian 1.68 meter itu sedia untuk memberikan segala-galanya bagi memastikan impian untuk menjadi pemenang pingat emas Olimpik pertama negara menjadi kenyataan.


Hafizh bakal kekal bersaing pada Moto2
Oleh MUHAMMAD RIDUAN MOHD HANAFIAH

24 Oktober 2020, 10:14 am
DILEMA pelumba negara, Hafizh Syahrin Abdullah berhubung kariernya dalam saingan Kejuaraan Motosikal Dunia (MotoGP) kelas Moto2 pada musim 2021 bakal terjawab selepas sebuah pasukan bersedia mendapatkan khidmat pelumba berusia 26 tahun tersebut.
Pengurusnya, Razmin Masli Abdul Razak mendedahkan perbincangan mengenai hala tuju karier Hafizh kini sudah memasuki fasa akhir selepas pasukan, Aspar Team tidak menyambung kontraknya.
“Apa yang saya boleh katakan ketika ini adalah terdapat perbincangan dan ia sudah memasuki fasa akhir, bila semuanya sudah pasti kami akan memaklumkan kepada semua mengenai pasukan baharu Hafizh nanti.
“Sebelum ini, kita telah melakukan sebaik mungkin untuk menyelamatkan karier Hafizh dan turut melakukan beberapa usaha dari luar pasukan MotoGP. Namun tiada sebarang perkembangan lanjut.
“Matlamat saya ketika ini adalah ingin memastikan Hafizh kekal beraksi dalam saingan Moto2. Insya-Allah, sedikit masa lagi kita akan umumkan,” katanya kepada Kosmo! semalam.
Sebelum ini, Kosmo! Melaporkan bahawa pasukan Moto2 dari Belanda, NTS RW Racing GP mungkin menjadi salah satu pasukan penyelamat karier Hafizh musim depan.
Pasukan itu berkemungkinan besar sedang mengadakan rundingan bagi mendapatkan khidmat Hafizh memandangkan mereka antara pasukan yang belum mengumumkan senarai pelumba setakat ini.

Terdahulu, Aspar Team telah melengkapkan barisan pelumbanya musim depan menyebabkan hala tuju pelumba 26 tahun itu menjadi persoalan.
Pendahulu kelas Moto3 musim ini, Albert Arenas telah diangkat oleh pasukan ke kelas Moto2 musim depan bersama rakan senegaranya, Aron Canet dalam Aspar Team.


Agong akan berunding dengan Raja-Raja Melayu
Oleh LUQMAN RIDHWAN MOHAMED NOR

24 Oktober 2020, 12:13 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah akan mengadakan rundingan dengan Raja-Raja Melayu di Istana Negara dalam masa terdekat bagi membincangkan dan memperhalusi cadangan-cadangan yang dicapai Mesyuarat Khas Jemaah Menteri semalam.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, cadangan-cadangan tersebut dikemukakan Perdana Menteri, Tan Sri Muhyiddin Yassin menerusi satu sesi menghadap Agong di Istana Abdul Aziz, Kuantan petang semalam.
“Adalah dimaklumkan bahawa Al-Sultan Abdullah amat memahami keperluan kelangsungan pentadbiran negara untuk memerangi ancaman wabak Covid-19, malah Seri Paduka Baginda turut amat prihatin terhadap kegelisahan dan kegusaran rakyat ekoran daripada perkembangan terkini ini.
“Oleh hal yang demikian dan susulan daripada sesi menghadap semalam, Al-Sultan Abdullah telah berkenan untuk mengadakan rundingan dengan Raja-Raja Melayu di Istana Negara dalam masa terdekat bagi membincangkan dan memperhalusi cadangan-cadangan yang dikemukakan oleh Muhyiddin,” katanya dalam satu kenyataan di sini hari ini.
Sehubungan itu, Al-Sultan Abdullah menasihati seluruh rakyat supaya bertenang, tidak panik dan bersabar dalam menghadapi situasi terkini ini sementara menunggu keputusan mengenai cadangan-cadangan tersebut.
Katanya, seluruh rakyat turut dinasihati supaya tidak membuat sebarang spekulasi yang boleh menimbulkan kekeliruan dan keresahan serta menggugatkan ketenteraman negara. – K! ONLINE


Objek menyerupai bom dalam kebun getah
Oleh NUR NAZLINA NADZARI

25 Oktober 2020, 9:31 pm
KANGAR – Penduduk kampung digemparkan dengan penemuan satu objek menyerupai bom di sebuah kebun getah di Felda Mata Ayer dekat sini hari ini.
Ketua Polis Perlis, Datuk Surina Saad berkata, anggota bergegas ke lokasi tersebut selepas menerima laporan berhubung kejadian.
Kata beliau, kawasan itu kini di bawah pengawasan polis yang mana orang awam tidak dibenarkan masuk.
“Kami telah meminta Unit Pemusnah Bom untuk masuk pada pagi esok memandangkan hari sudah malam.
“Terdapat anggota yang mengawal kawasan itu dan tidak membenarkan orang luar masuk,” katanya di sini hari ini. – K! ONLINE


Yantzen tak muncul, minggu ketiga tiada penyingkiran
Oleh NUR FARHANA MOHAMED

25 Oktober 2020, 11:57 pm
KUALA LUMPUR – Peserta Gegar Vaganza musim ketujuh, Yantzen membuat kejutan apabila tidak munculkan diri untuk membuat persembahan kerana masalah kesihatan.
Justeru itu, GGV 7 yang memasuki minggu ketiga harini diumumkan tiada penyingkiran sekali gus semua peserta mara ke saingan minggu keempat.
Yantzen sepatutnya membawakan lagu asal daripada kumpulan Bunkface, Malam Ini Kita Punya.
Tema pada minggu hadapan ialah Lagu-Lagu Berhantu. – K! ONLINE


Budak lelaki 6 tahun maut jatuh dari tingkat 15
Oleh MOHD AZLI ADLAN

25 Oktober 2020, 7:37 pm
KUALA TERENGGANU – Seorang kanak-kanak berusia enam tahun maut dipercayai terjatuh dari tingkat 15, Flat Ladang Gemilang 1 di sini hari ini.
Dalam kejadian pada pukul 4 petang itu, mangsa, Mohamad Aryan Defa Danish Mohd. Azizul meninggal dunia di lokasi kejadian akibat kecederaan parah di bahagian kepala dan beberapa anggota badan.
Dia dipercayai terjatuh dari salah sebuah tingkap yang terdapat pada bahagian ruang tamu rumahnya.
Difahamkan sewaktu kejadian, kanak-kanak itu bersendirian di dalam rumah sementara ibunya keluar ke sebuah kedai berhampiran.
Seorang saksi, Siti Mafatehah Alias, 29, berkata, sewaktu kejadian, dia sedang berehat sebelum mendengar bunyi dentuman kuat.
“Pada mulanya saya sangka ada jiran dari tingkat atas membuang sampah sebelum suasana menjadi kecoh dan anak saya memberitahu seorang budak telah terjatuh.

“Saya mengecam kanak-kanak itu sebagai anak seorang jiran yang tinggal di tingkat 15 flat kami,” katanya di sini hari ini.
Sementara itu, Ketua Jabatan Siasatan Jenayah Terengganu, Asisten Komisioner
Mohd. Marzukhi Mohd. Mokhtar berkata, mayat Mohamad Aryan Defa Danish telah dibawa ke Unit Forensik Hospital Sultanah Nur Zahirah di sini untuk dibedah siasat. – K! ONLINE


Anwar ambil maklum nasihat Agong
Oleh ZULKIFLI MANZOR

25 Oktober 2020, 11:23 pm
KUALA LUMPUR – Ketua Pembangkang, Datuk Seri Anwar Ibrahim menegaskan beliau mengambil maklum nasihat Yang di-Pertuan Agong supaya pimpinan politik termasuk Ahli Parlimen tidak berpolitik secara berlebihan.
Beliau yang juga Presiden Parti Keadilan Rakyat (PKR) berkata, nasihat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah itu wajar dicermati dan dihayati.
“Tokoh politik termasuk Ahli Parlimen harus prihatin dan menggalas tanggungjawab sesuai dengan semangat Perlembagaan dan kebertanggungjawaban kepada rakyat, institusi Parlimen dan negara agar dapat diimbangi pelbagai tuntutan berkait keadilan, menolak rasuah dan membatasi sebarang unsur penyalahgunaan kuasa.
“Selaras dengan semangat ini, maka kami akan mempastikan perancangan menangani malapetaka Covid-19, masalah pengangguran dan kemiskinan serta menjana pertumbuhan ekonomi dapat dilaksanakan dengan lebih terencana dan berkesan,” katanya dalam satu kenyataan media hari ini.
Terdahulu, Anwar berkata, beliau menyambut baik keputusan Yang di-Pertuan Agong dan Raja-Raja Melayu menolak usul Perdana Menteri dan Jemaah Menteri untuk mengisytiharkan darurat.
Beliau yang juga Ahli Parlimen Port Dickson berkata, keputusan yang dibuat oleh Yang di-Pertuan Agong itu adalah sebuah ketetapan bersejarah.

Tambab beliau, keputusan dan ketetapan bersejarah Yang di-Pertuan Agong itu memperkukuh sistem Raja Berpelembagaan dan demokrasi berparlimen.
“Ia ternyata suatu ketetapan yang berlandaskan semangat Perlembagaan dan memahami denyut nadi keresahan dan suara rakyat seperti yang disuarakan oleh pemimpin-pemimpin politik, masyarakat madani, tokoh akademik dan media yang bertanggungjawab yang menginginkan agar sistem demokrasi tidak dinodai,” katanya. – K! ONLINE


JIPS siasat elemen cuai kes larikan MPV polis
25 Oktober 2020, 8:42 pm
KUALA LUMPUR – Jabatan Integriti dan Pematuhan Standard (JIPS) Bukit Aman akan menjalankan siasatan sama ada wujud elemen kecuaian anggota polis berhubung kejadian sebuah kereta peronda (MPV) dilarikan dari Ibu Pejabat Polis Daerah (IPD) Seberang Perai Utara (SPU) di Kepala Batas , Pulau Pinang.
Pengarahnya, Datuk Zamri Yahya berkata, siasatan berhubung perkara itu akan dilakukan.
“Kita akan siasat jika terdapat kecuaian di pihak anggota polis yang terlibat,” katanya ketika dihubungi hari ini.
Terdahulu, Kosmo! melaporkan sebuah MPV jenis Honda Civic 1.8S milik Polis Diraja Malaysia dilarikan penjenayah dari IPD SPU di Kepala Batas malam tadi.
Bagaimanapun, dua suspek iaitu lelaki dan perempuan masing-masing berusia 30-an dan 20-an berjaya dicekup di Shah Alam, Selangor kira-kira pukul 2 pagi tadi.
Difahamkan suspek telah menyamar sebagai polis sebelum memasuki IPD berkenaan dengan menaiki motosikal kira-kira pukul 9.40 malam sebelum melarikan kereta tersebut. – K! ONLINE


Raja-raja pemerintah zahir penghargaan kepada Agong
Oleh NUR HUDA MUSA

25 Oktober 2020, 10:00 pm
KUALA LUMPUR – Raja-raja Pemerintah menzahirkan penghargaan pada Seri Paduka Baginda Yang diPertuan Agong Al-Sultan Abdullah Ri’ayatuddin Al-Mustafa Billah Shah atas sifat baginda memilih melakulan rundingan dan konsultasi sebelum memberikan sebarang perkenan dan menzahirkan apa-apa keputusan menyentuh perkara yang sangat penting.
Penyimpan Mohor Besar Raja-raja, Tan Sri Syed Danial Syed Ahmad berkata, semangat tersebut adalah selaras dengan budaya syura yang sangat dianjurkan oleh Islam ketika ummah menghadapi sesuatu persoalan yang memerlukan penyelesaian.
Terdahulu, Raja-raja telah mengadakan mesyuarat khas bersama baginda di Istana Negara bagi membincangkan cadangan-cadangan yang dicapai Mesyuarat Khas Jemaah Menteri pada Jumaat lalu.
Mesyuarat itu dihadiri oleh Sultan Terengganu, Raja Perlis, Sultan Selangor, Yang Dipertuan Besar Negeri Sembilan, Sultan Johor, Sultan Perak, Sultan Kedah, dan Pemangku Raja Pahang. -K! ONLINE


Remaja lemas ketika menjala ikan
Oleh MASTURAH SURADI

25 Oktober 2020, 8:20 pm
KOTA TINGGI – Seorang remaja lemas ketika melakukan aktiviti menjala ikan bersama keluarganya di Sungai Linggiu, Felda Linggiu pagi tadi.
Mayat mangsa, Reyroieno Leo Anak Rosita, 14, ditemui petang tadi pada jarak kira-kira dua meter dari lokasi mangsa dipercayai lemas.
Ketua Balai Bomba Penyelamat Kota Tinggi, Azman Jantan berkata pihaknya menerima laporan kejadian itu pada pukul 10.20 pagi.
Katanya, sebanyak sebuah jentera dengan kekuatan 13 orang anggota telah dihantar ke tempat kejadian.
“Mangsa dipercayai telah lemas semasa melakukan aktiviti menjala ikan bersama ahli keluarga mangsa.
“Operasi pencarian mangsa dilakukan oleh anggota Pasukan Mencari dan Menyelamat di Air (PPDA) disekitar kawasan mangsa lemas.

“Mayat mangsa kemudian berjaya dijumpai di kawasan berhampiran pada kedalaman tujuh meter,”katanya dalam satu kenyataan hari ini.
Tambahnya mangsa telah disahkan meninggal dunia ditempat kejadian oleh pihak kesihatan dan diserahkan kepada pihak polis untuk tindakan selanjutnya.
Jelasnya susulan itu operasi ditamatkan kira-kira pukul 5.35 petang.- K! ONLINE


PM junjung kasih titah Agong
25 Oktober 2020, 11:58 pm
KUALA LUMPUR – Perdana Menteri, Tan Sri Muhyiddin Yassin menjunjung kasih kepercayaan Seri Paduka Yang di-Pertuan Agong Al-Sultan Abdullah Ri’ayatuddin Al-Mustafa Billah Shah terhadap kerajaan di bawah pimpinannya.
Muhyiddin berkata, jemaah menteri ambil maklum kenyataan Istana Negara mengenai pendapat Seri Paduka bahawa tiada keperluan untuk Baginda mengisytiharkan darurat dalam negara ketika ini.
“Jemaah menteri akan berbincang lebih lanjut akan titah Tuanku dan keutamaan kerajaan pada masa ini ialah untuk melindung rakyat daripda wabak Covid-19.
“Saya menjunjung kasih atas kepercayaan Tuanku kepada kerajaan pimpinan saya dan menyambut baik nasihat supaya kestabilan kerajaan tidak diganggu-gugat,” katanya dalam satu kenyataan hari ini. – K! ONLINE


AmBank lancar kad kredit rebat tunai baharu
Oleh KOSMO!

25 Oktober 2020, 8:17 pm
KUALA LUMPUR – AmBank Group (AmBank) memperkenalkan kad kredit baharu, AmBank Cash Rebate Credit Card yang memberi rebat tunai sehingga lapan peratus bagi pembelian barangan runcit, barangan farmasi dan berbelanja secara online, termasuk tambah nilai e-dompet.
Ia susulan kolaborasi strategik antara AmBank dengan Visa bagi meningkatkan proposisi dan penawaran kad kreditnya di pasaran.
Kad berkenaan dilancarkan bagi memenuhi keperluan norma baharu pelanggan, dengan sasaran untuk menangani tingkah laku perbelanjaan pengguna masa kini dalam membeli barangan keperluan.
Pengarah Urusan Perbankan Runcit AmBank, Aaron Loo berkata, pihaknya berbesar hati dapat bekerjasama dengan Visa bagi menyediakan pengalaman berbelanja yang lancar dan ganjaran menarik buat pelanggan.
“Mengambil kira kelakuan perbelanjaan semasa, kami melancarkan kad yang menepati keperluan pelanggan.
“Jadi, kami memilih tiga kategori ini iaitu barangan runcit, farmasi dan online yang membolehkan perbelanjaan untuk barangan keperluan menjadi lebih menjimatkan,” katanya menerusi siaran akhbar yang dikeluarkan di sini.

Menerusi kad baharu itu, pelanggan boleh menikmati rebat tunai apabila membeli barangan keperluan di pelbagai peruncit terkenal seperti Jaya Grocer, Giant, Tesco, AEON, Village Grocer, Mercato, Cold Storage dan Econsave.
Bagi perbelanjaan di farmasi, mereka akan menikmati rebat tunai apabila berbelanja di Caring, Guardian, Watson dan Big Pharmacy, antara lain.
Selain itu, pelanggan turut menerima pulangan tunai sebanyak 0.1 peratus tanpa had bagi setiap perbelanjaan runcit lain yang layak.
Kad baharu itu turut menawarkan rebat faedah kad kredit sebanyak 10 peratus dan tidak mengenakan yuran tahunan.
Sempena pelancarannya, pemohon baharu untuk kad berkenaan layak mendapat pulangan tunai tambahan 30 peratus apabila mereka memohon, mengaktifkan kad dan berbelanja minimum RM500 dari sekarang hingga 31 Disember 2020.
Permohonan boleh dibuat di ambank.com.my/agr.


Daulat Tuanku sohor kini di Twitter
Oleh NUR HUDA MUSA

25 Oktober 2020, 10:24 pm
KUALA LUMPUR – ‘Daulat Tuanku’ menjadi ‘trending’ di laman Twitter sejak petang tadi susulan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bahawa tiada keperluan untuk mengisytiharkan darurat di negara ini.
Kata-kata itu menjadi sebutan ramai apabila rata-rata netizen di laman tersebut menyatakan perasaan gembira atas keputusan yang dibuat oleh Al-Sultan Abdullah selepas pertemuan khas Raja-raja Melayu yang diadakan di Istana Negara pada petang tadi.
Seorang netizen, @OnlyeMie78 berkata, dia berharap Malaysia akan terus aman makmur dan berjaya melawan wabak Covid-19.
“Daulat Tuanku! Semoga Malaysia akan terus aman, makmur dan berjaya mengharungi detik getir Covid-19 ini dengan semangat bersatu padu dan jayanya,” katanya.
Sehingga kini, kata-kata dan tanda pagar Daulat Tuanku tersebut telah diciap lebih 13,000 kali di Twitter.
Terdahulu, baginda berkenan mengadakan rundingan dengan Raja-Raja Melayu bagi membincang dan memperhalusi cadangan yang dikemukakan kepada baginda hasil Mesyuarat Khas Kabinet pada Jumaat lalu. – K! ONLINE


Kru kapal LNG tiba di Sabah Port jalan kuarantin
Oleh IVAN AMIRUL

25 Oktober 2020, 5:50 pm
KOTA KINABALU –  Seramai kira-kira 50 kru kapal yang juga pesakit dalam pemantauan (PUS) dan pesakit bawah siasatan (PUI) yang bekerja di salah satu aset Gas Asli Cecair (LNG) Terapung milik sebuah syarikat gas asli multinasional tiba di jeti Sabah Port hari ini bagi menjalani kuarantin.
Semua kru dari Kluster Sauh terbabit tiba menaiki ‘Fast Crew Boat’ Express Alpha sekitar pukul 11.35 pagi tadi dengan lengkap memakai set peralatan perlindungan diri (PPE).
Mereka kemudiannya menaiki dua buah bas ekpress khad untuk dibawa ke salah satu pusat kuarantin.
Semua krew kapal terbabit difahamkan diarahkan syarikat gas asli itu turun ke daratan selepas mendapat kebenaran dari pihak Kementerian Kesihatan Malaysia (KKM).
Terdahulu, seramai 15 orang krew kapal dari dua aset LNG Terapung berkenaan disahkan positif Covid-19 dan diterbangkan menggunakan helikopter untuk mendapatkan rawatan pada 20 Oktober.
Ketua Pengarah Kesihatan, Tan Sri Dr Noor Hisham Abdullah pada Khamis mengesahkan Kluster Sauh telah dikesan di Sabah dan Miri, Sarawak.

Dalam pada itu, Menteri Kerajaan Tempatan dan Perumahan Sabah, Datuk Seri Masidi Manjun berkata sebanyak 31 kes dari kluster ini telah direkodkan pada hari sama. – K! ONLINE


823 kes positif, sembilan kluster baharu
Oleh SITI A'ISYAH SUKAIMI

25 Oktober 2020, 6:28 pm
PUTRAJAYA – Kes jangkitan Covid-19 hari ini melaporkan sebanyak 823 kes termasuk daripada sembilan kluster baharu menjadikan jumlah kes positif sebanyak 26,565 kes.
Ketua Pengarah Kesihatan, Tan Sri Dr. Noor Hisham Abdullah berkata, kesemua kes baharu membabitkan penularan tempatan dengan Sabah masih mencatatkan kes tertinggi sebanyak 533.
“Empat kluster baharu yang dikesan hari ini ialah Kluster Titir, Kluster Omadal, Kluster Bandaran dan Kluster Jambul di Sabah.
“Selain itu, lima kluster lagi ialah Kluster Bayan di Pulau Pinang, Kluster Mentari di Selangor, Kluster Jernih di Negeri Sembilan, Kluster Seladah di Johor dan Kluster Makekar di Terengganu,” katanya dalam kenyataan akhbar hari ini.
Noor Hisham berkata, lapan lagi kematian berkaitan Covid-19 dilaporkan menjadikan jumlah keseluruhan kes kematian sebanyak 229.
Pada masa sama, beliau berkata, sebanyak 579 kes pulih dilaporkan menjadikan jumlah keseluruhan kes pulih adalah 17,134 setakat hari ini. -K! ONLINE